text:
Kralendijk – Den siman 39 e diputadonan Kroon i Tjin Asjoe i gezaghebber Rijna riba invitashon di sekretario di estado di Asuntunan Interno i Relashonnan den Reino (BZK) Knops a partisipá na un konsulta gubernamental na Sint Maarten. E tópiko mas importante di kombersashon tabata e reakshon di gabinete riba e informashon di ‘Raad van State’ relashoná ku entre otro e ròl di kordinashon di BZK en relashon ku Hulanda Karibense i e Investigashon di Maneho Interdepartamental Hulanda Karibense. Dentro di poko ta publiká e punto di bista di gabinete i e dokumentunan konserní i despues di esei Kolegio Ehekutivo ta drenta den konsulta ku Konseho Insular i eventual otro interesadonan pa komo Entidat Públiko Boneiru asumí un punto di bista i transmití esei pa sekretario di estado.
Adaptashon Lei elektrisidat i awa BES
Despues di a konsultá ku ‘stakeholder’-nan, entre otro gerensia di WEB, pa medio di un karta pa ministerionan di Infrastruktura i Maneho di Awa i Asuntunan Ekonómiko Kolegio Ehekutivo a reakshoná riba adaptashon di e Lei elektrisidat i awa BES ku e departamentunan a proponé. Manera ta konosí aña pasá despues di implementashon di e lei a resultá ku esaki tabatin konsekuensianan indeseá spesialmente pa hendenan ku ta usa tiki awa i koriente, entre otro kasnan di famia ku un entrada abou. Riba petishon di Entidat Públiko Boneiru e ministerionan a primintí di adaptá e lei. Pa medio di konsulta via internèt a ofresé tur hende oportunidat pa duna komentario riba e teksto den forma di konsepto di e lei adaptá. Den su karta pa e ministerionan Kolegio Ehekutivo a insistí pa deklará e prinsipio di solidaridat aplikabel pa Hulanda Karibense tambe, manera e ta konta pa usuarionan den e parti oropeo di nos pais. Kolegio Ehekutivo a mustra ku igualashon di e tarifanan di elektrisidat i awa ta konektá perfektamente bon ku maneho di Gabinete ku ta enserá pa, den kuadro di kombatimentu di pobresa, hasi esfuerso pa baha gastunan di primera nesesidat, manera awa i elektrisidat.
Salú i vital
Durante su bishita di trabou na Den Haag diputado Den Heyer, huntu ku sekretario di estado di Salubridat Públiko, Bienestar i Deporte Blokhuis, a firma e akuerdo di koperashon ‘Boneiru salú i vital’. E akuerdo ta enfoká entre otro riba fortifikashon di kuido básiko pa famia i hubentut, atendementu ku violensia doméstiko i maltrato di
mucha, kuido pa hende grandi i hendenan ku ta duna kuido boluntario. Pa ehekushon di e akuerdo e ministerio ta pone te ku aña 2022 anualmente 1,5 mion dòler disponibel.
Bishita di trabou sekretario di estado Van Ark
For di 1 te ku 5 di òktober sekretario di estado van Ark (Asuntunan Sosial i Empleo) ta na Boneiru ku un bishita di trabou ku pa gran parti ta dediká na Diálogo Sentral. Kolegio Ehekutivo ta den konsulta ku e sekretario di estado tokante desaroyonan na Boneiru ku tin di haber ku su portofolio, manera e sistema di siguridat sosial, akohida di mucha i – den kuadro di kombatimentu di pobresa – e punto di referensia pa un mínimo sosial ku mester stipulá.
Partisipashon na ‘Oceans Conference’
Komo miembro di Asosashon di Paisnan i Teritorionan Ultramar nan ta spera ku Entidat Públiko Boneiru ta partisipá na e ‘Ocean Conference’ ku ta tuma lugá di 15 pa 18 di òktober na Bruselas. Gezaghebber Rijna i diputado Tjin Asjoe lo representá Entidat Públiko Boneiru. E organisashon a invitá e delegashon boneriano pa duna un presentashon tokante e konsepto di Blue Destination. Lo hasi uso di e presensia na Bruselas pa alabes hasi un eksplorashon pa loke ta trata e fondonan di desaroyo di Union Oropeo, riba kua posibelmente Entidat Públiko Boneiru por hasi un apelashon pa finansiamentu di por ehèmpel partinan di e konsepto di Blue Destination.
BESTUURLIJK OVERLEG OP SINT MAARTEN
Kralendijk- In week 39 hebben de gedeputeerden Kroon en Tjin Asjoe en gezaghebber Rijna op uitnodiging van staatssecretaris van BZK Knops op Sint Maarten deelgenomen aan bestuurlijk overleg. Voornaamste onderwerp van gesprek was de kabinetsreactie op de Voorlichting van de Raad van State met betrekking tot o.a. de coördinerende rol van BZK in relatie tot Caribisch Nederland en het Interdepartementaal Beleidsonderzoek Caribisch Nederland. Het kabinetsstandpunt en de achterliggende documenten worden zeer binnenkort gepubliceerd waarna het Bestuurscollege met de Eilandsraad en eventuele andere belanghebbenden in overleg zal treden om als openbaar lichaam Bonaire een standpunt in te nemen en dat over te brengen aan de staatssecretaris.
Aanpassing Wet elektriciteit en water BES
Het Bestuurscollege heeft na overleg met stakeholders waaronder de directie van WEB per brief aan de ministeries van IenW en EZK gereageerd op de door de departementen voorgestelde aanpassing van de Wet elektriciteit en water BES. Zoals bekend is vorig jaar na invoering van de wet gebleken dat deze met name voor de kleinverbruikers waaronder huishoudens met een laag inkomen ongewenste gevolgen had. Op verzoek van het OLB hebben de ministeries toegezegd de wet aan te passen. Via internetconsultatie is iedereen de gelegenheid geboden
commentaar te geven op de concepttekst van de aangepaste wet. Het BC heeft er in zijn brief aan de ministeries op aan gedrongen het solidariteitsbeginsel zoals dat geldt voor gebruikers in het Europese deel van ons land ook van toepassing te verklaren voor Caribisch Nederland. Het BC heeft er op gewezen dat gelijktrekking van elektriciteits- en watertarieven naadloos aansluit bij het beleid van het Kabinet zich in het kader van de armoedebestrijding in te spannen de kosten van noodzakelijke levensbehoeften – zoals water en elektriciteit – te verlagen.
Gezond en wel
Gedeputeerde Den Heyer heeft tijdens haar werkbezoek aan Den Haag met staatssecretaris van Volksgezondheid, Welzijn en Sport Blokhuis de samenwerkingsovereenkomst ‘Bonaire gezond en wel’ ondertekend. De overeenkomst richt zich onder meer op de versterking van de eerstelijns gezins- en jeugdzorg, de aanpak van huiselijk geweld en kindermishandeling, ouderenzorg en mantelzorgers. Voor de uitvoering ervan stelt het ministerie tot en met 2022 jaarlijks 1,5 miljoen dollar beschikbaar.
Werkbezoek staatssecretaris Van Ark
Staatssecretaris Van Ark (SZW) brengt van 1 tot en met 5 oktober een werkbezoek aan Bonaire dat grotendeels in het teken staat van de Centraal Dialoog. Het BC heeft overleg met de staatssecretaris over ontwikkelingen op Bonaire die haar portefeuille raken, zoals het sociale zekerheidsstelsel, kinderopvang en – in het kader van de armoedebestrijding – het ijkpunt voor een vast te stellen sociaal minimum.
Deelname Oceans Conference
Als lid van de Overseas Countries and Territories Association wordt het OLB geacht deel te nemen aan de Ocean Conferene die van 15 tot 18 oktober in Brussel wordt gehouden. Het OLB zal worden vertegenwoordigd door gezaghebber Rijna en gedeputeerde Tjin Asjoe. De Bonairiaanse delegatie is door de organisatie uitgenodigd een presentatie te geven over het Blue Destination-concept. De aanwezigheid in Brussel wordt aangegrepen om tevens een verkenning uit te voeren naar ontwikkelingsfondsen van de Europese Unie waarop het OLB mogelijkerwijs een beroep kan doen ten behoeve van de financiering van bijvoorbeeld onderdelen van het Blue Destination-concept.


c: text/html

text:
Ban wapa na un manera seif!
Meteo VVRP Dia di
Apertura Sentro
Servisio pa Obra Públiko ta sòru pa mantenshon i konstrukshon nobo di infrastruktura físiko
Minister ta deseá tur hende muhé un felis dia riba dia internashonal di hende muhé pa aña 2018.
Outoridat di Aviashon Sivil di Kòrsou ta sòru pa e struktura i kordinashon di e kuadronan den
Servisio pa Planifikashon Urbano (ROP) ta sòru pa uso duradero i balansa di e espasio di Kòrsou.
Minister Zita Jesus Leito di Ministerio di Tráfiko, Transporte i Planifikashon Urbano ta hasi un

robotstxt: allowed

filter: keep


text:
Evento gratis pa nos muchanan!
Ling & Sons Food Market ta recorda un y tur pa bishita e grandioso kidsfest event. Evento aki ta tuma lugar Diasabra 30 di juli di 9’or di mainta te cu 5’or di atardi na unda cu tur mucha ta invita pa participa. Evento aki ta gratis pa henter famia.
Ademas di e evento aki Ling & Sons tin su specials nan VIP y un SALE riba fruta y berdura di Santo Domingo.
[insert specials VIP + insert specials Santo Domingo Sale]
Un weekend yen di actividad y specials na e supermercado mas grandi di Aruba.
Over di Kidsfest event
Kidsfast ta un evento cu Ling & Sons ta organiza pa duna back na nos comunidad pa tur famia por pasa un dia hunto. Lo tin masha hopi actividad pa muchanan manera dinojump, carousel, gladiator ring, trampolin, wega estilo di kermis, Disney characters di Disney Recreations y hopi otro sorpresa mas. Brandweer lo tey presenta 10’or di mainta pa duna demostracion na e muchanan.
Kerekentenchi party explosion cu Lyonl Dirks tambe lo tey presente pa pone muchanan goza.
Ademas di esaki The Specialist lo ta presente cu test di wowo gratis pa nos muchanan durante Kidsfest event. Fundacion hungateca cu wega pa stimula famianan pa pasa mas tempo hunto.
Gelatissimo Aruba tambe lo ta presente cu sampling di nan gelato y cu premio pa e muchanan.
Kidsfest event un evento na unda henter famia por bin pasa un dia hunto agradabel.
Den e supermercado mes lo tin varios tastings y e supermercado lo tin su Back to school sale. Clientenan por probecha di ofertanan special riba productonan di back to school.
Ademas di esaki Ling & Sons den transcurso di e evento lo organisa diferente wega y competencia na unda muchanan por gana premio.
Pa mas informacion. Bishita shop.lingandsons.com of follow Ling & Sons via rednan social facebook.com/lingandsons


text:
Notificacion di AO (Sector Priva)
Notifica AO (Sector Priva cu no ta usa Medisoft SVb)
Ora e trahado ta incapacita pa traha pa motibo di malesa of accidente (ora e ta arbeidsongeschikt of AO), e trahado mester notifica su doño di trabao y SVb.
Pa notifica AO ta notifica AO online riba https://ao.svbaruba.org. Pa instruccion click akinan: https://www.svbaruba.org/instruccion-ao-online/
Tambe por yama SVb na 527-2782.
Pa empresanan den sector priva cu ta uza Medisoft SVb, e trahado ta keda notifica AO cerca e doño di trabao.
Procedura Notifica AO (Sector Priva cu no ta usa Medisoft SVb)
- Ora e trahado ta incapacita pa traha pa motibo di malesa of accidente (ora e ta arbeidsongeschikt of AO), e trahado mester notifica su doño di trabao y SVb.
- Ta notifica AO online: https://ao.svbaruba.org/. Tambe por notifica AO via liña di telefon 527-2782.
Pa empresanan den sector priva cu ta usa Medisoft SVb, e trahado ta notifica AO solamente cerca e doño di trabao.
- Ta notifica AO via AO Online of na telefon 527-2782. No ta acepta notificacion di AO na otro forma!
Orario di notifica AO ta:
- Online:
- Di dialuna pa diabierna di 7:00 AM pa 3:00 PM
- Den weekend, dianan di fiesta y ATV di 7:00 AM pa 9:00 AM
- Telefon:
- Di dialuna pa diabierna di 7:00 AM pa 12:00 PM y di 1:00 PM pa 3:00 PM
- Den weekend, dianan di fiesta y ATV di 7:00 AM pa 11:00 AM
Si bay traha prome cu of riba e di tres dia desde cu a notifica AO no ta tuma contacto mas cu SVb.
- Si ta sigui malo riba e di 3 dia mester notifica extension di AO na SVb:
- Si a notifica AO Online por pidi extension di AO online tambe cu ta sigui malo, entre 7:00 AM cu 9:00 AM, di dialuna pa diabierna.
- Ta yama SVb Administracion Medico na 527-2730 entre 7:00 AM cu 9:00 AM, di dialuna pa diabierna. No por yama ningun otro number di telefon!
- No ta posibel pa pidi extension di AO den weekend, dianan di fiesta y ATV, por pidi e extension e siguiente dia di trabao di SVb.
Ora ta notifica online of ta yama 527-2730 mester:
-
- Duna un number di telefon valido pa SVb yama bek mesun dia.
- Ta pendiente pa ricibi yamada riba e telefon mesun dia (por ricibi yamada te cu 5:00 PM).
- Den caso cu SVb yama bek y no ta haya contesta e dia di AO no ta wordo aproba.
- Ora SVb yama bek mester sigui e instruccion duna, cual por ta:
- SVb ta duna un fecha pa bay traha bek (fecha AG). Si ta sigui malo riba e fecha cu ta bay traha bek mester notifica SVb e mesun dia riba 527-2730 entre 7:00 AM y 9:00 AM.
- Ricibi afspraak pa control medico na SVb.
- Pa cada afspraak ta permiti 1 persona drenta, cu excepcion pa esnan den necesidad pa ayudo.
- Si tin afspraak pa bishita SVb mester tene cuenta cu lo siguiente:
- Ora di drenta mester mustra paspoort, rijbewijs of cedula.
- No ta permiti entrada na persona cu griep, keintura y cu tosamento
- Sigui e instruccion duna pa bin na remarca pa compensacion.
No por haya contacto cu SVb na 527-2782
E forma mas conveniente pa notifica AO ta pa notifica AO Online.
Si ta scoge pa notifica via telefon tene cuenta cu den oranan di mainta e liñanan di telefon pa notifica AO por ta hopi ocupa. Nos ta recomenda pa yama bek den oranan mas laat of merdia. Tene cuenta cu por notifica AO henter dia, no mester yama SVb prome cu ora di trabao.
Den caso cu fayonan tecnico impedi SVb pa tuma yamada, e trahado ta keda cu e obligacion di notifica AO na su trabao. E trahado mester keda purba di yama SVb pa notifica.
Nos ta recomenda pa consulta nos website y facebook (facebook.com/svbaruba) pa keda na altura di e ultimo noticianan di SVb.
Instruccion ora di notifica AO
Na momento cu e trahado notifica AO, e trahado ta haya e siguiente instruccionnan:
- Si ta AO ainda riba e di tres dia, mester yama Administracion Medico na 527-2730 entre 7:00 AM y 9:00 AM, of ta haci uso di e sistema di AO Online.
- E prome y e di dos dia di AO ta keda cas pa ricibi posibel bishita di personal di SVb. Por ta ausente solamente pa bay dokter, botica, hospital, fysiotherapista, specialista of similar.
Si e trahado no cumpli cu e instruccionnan duna, e ta perde su derecho riba compensacion.
Control na cas
Durante e periodo di AO, e trahado ta keda cas. E ta permiti pa sali solamente pa atende dokter, botica, hospital, specialista of un otro luga similar.
Riba e prome of e di dos dia di AO, e trahado por ricibi bishita di personal di SVb.
Reanuda trabao
Si e trahado bay traha riba e di dos of di tres dia ta notifica esaki na SVb via e AO Online, of ta yama 527-2782.
Mester notifica SVb solamente si despues di e prome control medico e trahado a bay traha:
- prome cu e fecha poni pa bay traha bek (fecha AG)
- prome cu e fecha poni pa ricibi control atrobe na SVb (vervolgcontrole)
Den ambos caso ta notifica SVb na 527-2730 cu a bay traha bek, of ta haci uso di e sistema di AO Online.
Yama 527-2730
Ora di yama 527-2730 mester duna un number di telefon valido pa SVb yama bek mesun dia. Keda pendiente pa ricibi un yamada bek di SVb riba e mesun dia (por ricibi yamada te cu 5:00 PM).
Den caso cu SVb yama bek y no ta haya contesta e dia di AO no ta wordo aproba.
Control medico na SVb
E trahado cu mester ricibi control medico ta presenta na SVb na e orario di su afspraak. Na porta e mester identifica su mes cu un paspoort, rijbewijs of cedula valido. Sigui e instruccion di personal di SVb. Durante e control, dokter di control ta determina si e trahado ta sigui AO, of si e ta capacita pa traha.
E carnet di AZV NO ta un medio di identificacion valido.
Arbeidsongeschikt (AO)
Un trahado cu dokter di control ta declara AO, mester informa su doño di trabao di e fecha cu e mester presenta na SVb pa control atrobe.
Pa por tin un miho bista riba e estado di e trahado, dokter di control por pidi e trahado informacion relaciona cu su medicamento. Tambe e dokter por pidi permiso di e trahado pa ricibi informacion di su dokter di cas of specialista.
Den cuadro di e ley di seguro di malesa, solamente e dokternan di SVb ta autorisa pa determina si un trahado ta AO of AG.
Arbeidsgeschikt (AG)
Un trahado cu dokter di control ta determina capacita pa traha, mester informa su doño di trabao di e fecha cu e ta reanuda trabao. Den caso cu e trahado bay traha prome of riba e di tres dia despues di notificacion di AO, no ta notifica na SVb.
E trahado ta malo riba e dia cu e ta declara AG
Den caso cu un trahado ta sinti su mes malo ainda of atrobe riba e dia cu e ta declara AG, e mester yama SVb na 527-2730 entre 7:00 AM y 9:00 AM pa ricibi instruccion.
Si e dokter di control determina despues di control medico cu e trahado ta AG, SVb no ta duna compensacion pa e dia aki.
Bandona Aruba durante AO
E trahado cu dokter di control declara AO, no ta permiti pa bandona Aruba durante e dianan cu e ta AO sin aprobacion di SVb. Solamente esnan cu mester bay den exterior cu un declaracion di AZV por haya permiso di SVb pa bandona Aruba. Pa tur otro forma di tratamento of cualkier otro motibo, SVb no ta duna permiso.
Si e asegurado dicidi di bandona Aruba sin aprobacion, e ta perde su derecho riba compensacion den cuadro di e ley di seguro di malesa y accidente durante e periodo cu e ta den exterior.
Mas informacion
Pa mas informacion por tuma contacto cu SVb na telefon 527-2700, via email na info@svbaruba.org of mediante e formulario aki.


text:
KRALENDIJK – Awe, djamars mèrdia algu promé ku 1’or a sosodé un aksidente di tráfiko entre dos outo di famia riba kaya Industria enfrente di Warehouse Supermarket.
Outo number 1 saliendo for di e sitio di stashoná di Fresh Market i ku kier a kita bai na su man robes, no a mira outo dos ku tabata biniendo di banda robes riba kaya Industria direkshon pabou ku konsekuensia ku nan a dal semi frontal den otro. Ambulans a presentá na e sitio pa un chekeo médiko riba ambos shofùr ku tabata keha di dolónan leve. Shofùr di un di e outo nan tabata keha di draimentu di kabes. Ámbos outo tabatin basta daño material. Pero e konsekuensianan pa esnan konserní den e aksidente aki a keda limitá komo ku ámbos tabatin nan faha di seguridat bisti.
Polis a presentá pa dirigí tráfiko mientras CRS ku ta atendé asuntunan di seguro a registrá e aksidente di tráfiko aki.


text:
Durante di un reunion cu a tuma luga recientemente entre Ministerio di Husticia y Cuerpo Policial, y comerciantenan, Michel Henriquez, president di Aruba Trade and Industry Association (ATIA) a anuncia cu Cuerpo Policial lo ta dunando un presentacion pa miembronan encuanto di prevencion di criminalidad pa comercio. ATIA ta aplaudi e forma pro-activo cu Cuerpo Policial ta trahando den e sentido aki sigur, unda cu nan ta dispuesto y ta ofrece na un forma activo y pro-activo pa asisti comerciantenan pa haci nan negoshi y empleadonan mas fuerte contra criminalidad.
ATIA ta haya importante cu tin transparencia pa cu cifranan di criminalidad, y ta comparti nan cu e comunidad comercial di Aruba, Henriquez a laga sa.
Algun di e puntonan principal cu a saca for di e reunion ta cu ta trahando riba criminalidad, tin plannan di accion cu lo wordo aplica y ta atacando e problema di criminalidad riba Aruba, no solamente riba caya, pero den comunidad mes cu bishitanan pa scolnan y instancianan pa ofrece sesionnan di informacion.
Henriquez a bisa cu ta aprecia cu Cuerpo Policial ta comunica cu e gremionan y negoshinan pa informa nan di nan accionnan, naturalmente sin bay afo y comparti nan plannan concreto. Esaki ta duna un sentimento cu tur hende por keda sigura cu tin atencion pa tur loke ta pasando, kico ta e trendnan mas nobo y di unda nan ta bin, pero tambe cu no necesariamente cada ciudadano tin chens di hay’e confronta cu criminalidad na su cas.
E situacion di Venezuela tur area den nos region ta confronta cun’e y tin un plan p’esey, Michel Henriquez a bisa, basa riba informacion cu a ricibi for di Cuerpo Policial.
Lo tin mas control na e costanan y luganan unda cu e hendenan ta drenta, el a agrega. Lastimamente e gran parti di personanan cu ta bin for di Venezuela y ta keda ilegal na Aruba ta drenta legalmente via di aeropuerto, Henriquez a comenta, e ta algo dificil y fastioso pa controla, y mester di cooperacion di Hulanda pa logra miho control. El a agrega cu a wordo bisa cu tin palabracion y combersacionnan andando caba cu Hulanda pa cu e situacion aki.
Durante di un reunion cu a tuma luga recientemente entre Ministerio di Husticia y Cuerpo Policial, y comerciantenan, Michel Henriquez, president di Aruba Trade and Industry Association (ATIA) a anuncia cu Cuerpo Policial lo ta dunando un presentacion pa miembronan encuanto di prevencion di criminalidad pa comercio. ATIA ta aplaudi e forma pro-activo cu Cuerpo Policial ta trahando den e sentido aki sigur, unda cu nan ta dispuesto y ta ofrece na un forma activo y pro-activo pa asisti comerciantenan pa haci nan negoshi y empleadonan mas fuerte contra criminalidad.


text:
Den nomber di su, casa, yiunan, nieta, rumannan y demas famia kier a gradici tur esnan cu di un manera of otro a mustra nan atencion durante fayesimento y entiero di nos defunto stima;
Maria Theresa Maduro-Rasmijn
Cariñosamente yama: “Tele, Iya, Tanchi, Maria, Theresita, Maria di Wimco’’
*07 October 1934 – †19 Augustus 2022
Danki special na tur famia, amistades, ex-colega, bisiña y conocirnan cu tabata presente.
Tambe nos kier a gradici su dokter di cas dr. Boderie cu tawata semper attent, su ayudantenan, Casandre y Nelande.
Gradicimento ta bai tambe pa Staff y Personal di Ad Patres Funeral Home pa nan Excelente Servicio.’
Alavez nos ta invita tur famia, bisiña, amistades y conocirnan pa compaña nos na e 3 Santo Sacrificio di misa cual ta tuma lugar; na Misa Sagrado Curason na Savaneta
E fechanan lo ta
Diahuebs: 01 September 2022 pa 7:00pm
Diabierna: 02 Septemper 2022 pa 7:00pm
Diadomingo: 04 September 2022 pa 6:00pm
Boso presencia lo ta altamente aprecia.


text:
Parlamentario Benny Sevinger di fraccion di AVP a musra cu tanto gabinete Mike Eman 1 y 2, durante ocho aña, a logra inverti miyones den infrastructura di e pais basa riba un vision bon cla caminda e proposito tabata bisto pa tur hende.
Segun sr Sevinger esaki ta pa crea un miho producto cu Aruba por ofrece na tur hende y henter mundo, caminda e punto cardinal tabata pa cera e gap entre por ehempel hotelnan di cinco estrea y resto di e pais, pues cu reconstruccion y remodelacion di barionan rond e isla pa di e forma aki percura pa pueblo, tin miho hogar y na mes momento percura pa un impulse grandi den Aruba su economia.
“Un plan concreto caminda a acentua riba diferente liña di enfoke y sigur caminda un di principal metanan, tabata pa brinda un miho enfrastructura pa nos mucha- y maestronan por ricibi y duna les, preparando e muchanan pa futuro.
A drecha scolnan cu tabata den mal estado y gabinete Mike Eman a percura pa den e sector di enseñansa, tanto studiante- como maestronan por funciona den scolnan den bon condicion y cu nan no mester haya y duna les den luganan cu un ora pa otro por cay riba nan.
A percura pa restaura varios scol den mal estado y hasta construi scolnan nobo pa sigura cu den e sector aki, e lidernan y futuro generacionnan, por prepara nan mes den e miho forma posibel.
E proyectonan aki ta visibel ainda, caminda gabinete Mike Eman a inverti miyones den esaki pero awor por mira cu den ultimo tres añza y mey di gabinete Wever Croes, practicamente nada a ser haci pa percura pa e situacion aki perdura y sigura pa tin trankilidad den educacion di nos hendenan.
Tur loke por a ser mira ultimo añanan, ta accionnan di un Minister di Enseñansa insistiendo na crea incomodidad, na crea discrepancia caminda na luga di sigui inverti, a bay over na un maneho net contrario, esta di trata di spaar placa riba cabes di nos muchanan y nan maestronan.
Te ainda por sinti e presion cu tur dia ta bibando den varios nivel di nos enseñansa caminda un Minister di gabinete Wever Croes, no ta respeta opinion di esunnan cu ta trahando tur dia den e sector aki, caminda ta trata di cambia henter e sistema pa acomoda su hendenan sin tuma na consideracion e daño cu ta wordo causa cu e maneho descabeya aki.
Minister Rudy Lampe no kier scucha di ningun hende, e ta ignora hasta decisionnan cu Parlamento a impone pa e sigui y ta haci loke cu e kier cu Minister Presidente, kende ta sigui papia di tuma medida contra di e Minister pero pa despues pueblo ripara cu hasta e Minister Presidente ta ser pone un banda pa e minister di enseñansa aki.
No tin trankilidad den enseñansa, no tin transparencia den e maneho di gabinete Wever Croes y tur dia por scucha y ripara cu Minister Lampe ta sigui cu su maneho di disaster, su maneho di perhudica diferente sector di enseñansa, ya cu den e caso serio aki, loke ta mas importante ta pa e mandatarionan di awendia, sostena pa algun cheerleader den Parlamento, keda sinta riba nan stoel mientras cu futuro di hopi mucha y maestronan ta den peliger,” Benny Sevinger a mustra.


text:
Orario i servisio adaptá den kuadro di e situashon aktual di tempu
En konekshon ku e situashon aktual di tempu, Selikor ta informá lo siguiente:
Ta stòp di rekohé shushi di kas i di kompania pa awe, djarason 29 di yüni. Ofisina prinsipal i kassa na Parera lo ta será.
Transbordo di shushi Koral Specht i Lèntfel Malpais tambe lo ta será.
Tur adaptashon i kambio den servisio ta konta entrante awe te ku próksimo aviso. Pa kasonan di sumo urgensia por tuma kontakto ku pikèt di Selikor na 566-1635.
Ta pidi tur habitante i kompania pa tene e kònteinernan di shushi paden i tuma e prekoushonnan nesesario pa evitá daño i pèrdida di e kònteiner.
Kuida bo mes i bo famia.


text:
Minister di Economia Xiomara Ruiz-Maduro na prome Cumbre di Negoshi na San Nicolas: “San Nicolas tin tera fertil pa diversificacion di nos economia caminda tin oportunidad pa turismo, economia creativo y logistica”
Durante e cumbre e mandatarionan y e comerciantenan a haya oportunidad pa presenta nan vision y proyectonan pa San Nicolas y vecindario. Como Minister encarga cu economia, Sra. mr. Xiomara Ruiz-Maduro tambe a hiba palabra y a elabora riba e tera fertil cu tin pa diversificacion di nos economia, den cual San Nicolas ta brinda oportunidad pa turismo, economia creativo y logistica. Nan tur ta forma parti di e 6 sectornan prometedor cu Gobierno ta trahando riba nan pa por facilita y incentiva pa nan por wordo concretisa.
Cu gran satisfaccion e mandatario a informa e Cumbre tambe cu pa di promer biaha Gobierno a pone un persona na disposicion di San Nicolas Business Association como liasion economico cu e meta pa tene un linea cortico entre SNBA y Gobiernacion. Di e manera aki tur comerciante interesa den San Nicolas y vecindario por wordo atendi y yuda na un manera mas eficiente.
Minister Ruiz-Madiro ta felicita SNBA y tur participante na e Prome Cumbre di Negoshi na San Nicolas y ta spera cu pronto tur e bunita proyectonan por wordo concretisa. Awor ta e ora pa desaroya e potecial di San Nicolas.


text:
Lesando e buki ‘Home with God’ di Neale Donald Walsh, mi ta haja contesta riba mi preguntanan di bida. Preguntanan cu ta bay na e esencia, e sentido di bida. Den momentonan profundo mi ta puntra mi mes dicon tin asina tanto sufrimento den mundo, tanten cu nos cada un ta un fuente di amor. Un fuente cu cada momento nos por usa como un herment pa juda un otro, pero tambe nos propio crecemento den bida. Asina nos ta juda diseña e ‘tapijt di Dios’, e projecto den cua nos cada un tin un rol, unda cada un di nos tu un hilo y mas… Esaki ta duna mi pas, e ta aclarea e sentido di bida pa mi.
Mi sa cu niun hende ta biba por nada y cada un di nos tin un rol den e destino y producto final di bida. Nos cada un ta parti di e creacion y na tambe un creador di e direccion den cua mundo ta bay.
Esaki ta duna ami y abo un poder positivo y ta hasi nos conciente cu nos por scoge…. Scoge cada dia pa pone nos bida como un hilo cu ta juda soluciona e cosnan negativo cu ta tur rond di nos…cu un smile, cu un bon pensamento, cu un bon accion… Tur esaki no ta un poder fantastico cu bida a regala nos???
Berdad nos ta nada mas cu un rosea cu biento ta hiba. Of poco compara cu ‘otro hendenan’ mas importante, cu e mundo y universo asina mas grandi cu mi… Pero si mi ta un hilo den e tapijt di Dios…con importante mi ta direpente???
Podise ta bon pa mi realisa cu no tin bida cu ta existi por nada…pa un eror di naturalesa…nos tur tin sentido y balor. Cu no ta den e ‘cosnan grandi’ e milager ta sinta, pero den e milagernan chiquito cu nos ‘cada un’ por hasi tur dia…dor di lanta mainta y dedica nos bida na ‘sirbi’ bida, ta positivo, pidi despensa pa e foutnan y dolornan di pasado. Podise nos por juda crea un miho mayan, dor di crea un miho ‘awe’ den cada momento cu nos ta biba, cu nos ta existi…Cuanto mi ta bal? Mes tanto cu e amor cu mi por duna…


text:
ORANJESTAD,Aruba
DIP ta bay cuminsa actua riba esnan cu tin tereno erfpacht bashi
Pa locual ta trata tereno pa famia construi un hogar, nos mester bisa, cu e proceso a cuminsa na mei 2018, y esaki ta bayendo bon. DIP ta bezig ta monitor e diferente fase nan cu a pasa caba. Cu e ultimo conteo di November 2019, nos tin un total di 185 akte pasa, y 220 persona cu ta sperando riba notario. Como DIP nos ta preparando e siguiente pre-reservering y reservering nan cu mester sali muy pronto. Overall, nos por bisa cu tur cos ta bayendo bon manera cu a planea.
Na e momentonan aki nos ta bezig cu e atraso di aña 2013, y e meta ta pa nos jega te cu 2018 prome cu aña 2020 termina. E situacion fastioso cu nos ta encontra, ta e cantidad di tereno limita cu ta disponible pa construi cas. Esaki ta nifica, cu DIP mester bay analisa segun un calculo, cuanto tereno por `bay duna pa e proximo 5 añanan.
Pa locual ta e problema di scarsedad di tereno, tin diferente manera cu nos por yuda baha e cantidad aki. Den pasado tin personanan cu a wordo otorga un tereno y nunca a construi riba dje. Esaki lo ta un di e prome accionan na unda cu DIP ta bay cuminsa actua riba, es decir esnan cu tin tereno erfpacht bashi. DIP ta haci un suplica pa nan cuminsa construi riba nan tereno.
Aña pasa DIP a manda carta na varios persona cu no ta cumpliendo cu ley, es decir, cu tin tereno erfpacht bashi y no ta haci nada alrespecto pa construi, y cu país Aruba lo tuma e tereno otorga bek. DIP ta calcula cu tin alredor di 4000 tereno erfpacht bashi cu a wordo otorga pa contrui cas.
E otro problema cu DIP a constata ta, cu tin un gran cantidad di casnan bandona y bashi rond di nos isla, y como DIP nos kier yega na un acuerdo cu e doño di cas pa wak con por intermedia pa soluciona e situacion. DIP ta consiente cu den nos “Landsverordering Uitgifte Eigendommen” ta stipula cu si bo cas ta bandona y bo no ta hasiendo nada cune, pais Aruba tin e derecho pa cuminsa un proceso pa kita e tereno.
Por ultimo, DIP ta bezig cu varios verkavelingsplan andando y nos ta bezig ta evaluando e mihor forma pa hinca esaki den otro, teniendo na cuenta e peticion di Minister pa evalua construccion bay halto, cu ta pone cu porta e verkavelingsplan lo por bira mas chikito, pero den un forma pa bay halto na unda cu e famia lo biba abou y drumi ariba.
Tur esaki lo por contribui cu DIP por jega na verkavelingsplan mas chikito, pa construi mas cas.
Pa locual ta e cifra di esnan cu a ricibi un pre-reservering caba, e ta importante pa DIP menciona cu nos mester warda riba e personanan cu a ricibi un pre-reservering, pa nan cumpli cu e varios rekesitonan, prome cu DIP por anuncia cuanto hende lo ricibi un reservering. Famianan cu no ta logra cumpli cu e rekesitonan stipula, DIP tin un acuerdo cu FCCA cu tin e tarea pa construi 250 cas pa esnan cu no ta jega na remarka.
Esaki ta un di e proyectonan cu DIP ta trahando conhuntamente cu FCCA pa evalua con tur cos ta bayendo cu e proyecto. Un cos cu nos sa, cu Aruba tin un scarsedad di tereno. E otro forma pa ricibi mas tereno ta, ta esnan cu tin tereno propio “eigendom” por bende esaki na esnan interesa pa cumpra un pida tereno. Tur e formanan aki por juda pa un famia ocupa un tereno y cuminsa construi nan hogar.


text:
Ronelly Vos tabatin tremendo kosechá durante e kampionato di tènis di mesa. E hoben femenino aki a titulá kampion den tres kategoria. Bennett Isebia i Raymond Begina a konkistá dos titulo kampionil. Dimitri Leon a bolbe bira kampion den divishon máksimo.
Federashon di Tènis di Mesa Kòrsou (FTMK) a organisá otro éksitoso kampionato di Kòrsou. Tabatin wega den tantu kategoria hubenil komo senior. E kompetensianan a tuma lugá den sentro Irene Moreno na Muizenberg.
Zion Martijn a titulá kampion den kategoria Hubenil nivel 1. Ela gana den un final ku a bai sinku sèt di Mikhaela BoekhoudtL: 3-2. E sètnan tabata 3-11, 11-8, 11-8, 7-11 i 11-4.
Den kategoria Hubenil nivel 2 tabata Bennet Isebia ku a konkistá e titulo di kampion. Ela gana den tres sèt di Ronelly Vos. E sètnan tabata 11-7, 11-7 i 11-4.
Den kategoria Femenino wega dòbel Ronelly Vos i Marie-Antoinette Keli a sali kampion. E duo aki a gana den tres sèt di Zachra Rademacker i Jenny Cornelia ku skornan di 11-3, 11-2 i 11-2.
Hensley Wentwoord i Peter Wong a bira kampion den kategoria Maskulino wega dòbel. Nan a superá e duo formá pa Jacinto Zimmerman i Lucien Alberg den 4 sèt (3-1). E skornan tabata 11-7, 7-11, 13-11 i 11-2.
Den kategoria Miksto wega dòbel Ronelly Vos huntu ku Raymond Begina a titulá kampion. Nan a derotá nan kontrinkantenan den 4 sèt (3-1). E skornan tabata 11-8, 3-11, 11-9 i 11-8.
E hoben Ronelly Vos den kategoria Femenino senior tambe a konkistá e titulo kampionil. Ela gana den e seri final di Marie-Antoinette Keli: 11-9, 11-9, 11-1 i 11-9.
Den kategoria Maskulino Master 60+ Raymond Begina a superá Jacinto Zimmerman den 4 sèt pa asina bira kampion. E skornan tabata 11-9, 7-11, 11-9 i 11-6.
E hoben Bennett Isebia a kompetí tambe den kategoria Maskulino senior divishon B i a logra gana e final. Ela superá Ralston Arvelo den sinku sèt: 4-1. E skornan tabata: 11-6, 11-9, 12-10, 6-11 i 11-9. Den divishon A Maskulina e finalistanan tabata Dimitri Leon i Juan Carlos Sanchez. Leon a defende su titulo kampionil ganando den sinku sèt di su kontrinkante: 4-1. E skornan tabata 12-10, 11-5, 11-4, 10-12 i finalmente 11-5


text:
Na e momento cu e colonistanan “Pilgrim Fathers” na Merca a logra nan prome cosecha na e continente nobo, nan a hinca rudia y a gradici Dios.
Merca a ricibi un herencia cu a wordo pasa pa henter mundo. E cantidad di famianan cu awe lo reuni na mesa pa yama Dios danki pa tur loke nan a ricibi, a crece den un situacion mundial cu sigur ta haci posibel pa nos comprende e motibo cu e Pilgrim Fathers a gradici Creador.
Awe nos ta cumpra un ticket pa bay Merca. Nos ta subi avion pa yega nos destinacion, caminda nos tin acomodacion sigura te ora nos bolbe cas.
Nos tin garantianan cu e prome colonistanan di Merca no tabata tin ora nan a subi un barco di bela pa cruza Oceano Atlantico.
Nan mester a laga atras nan posesionnan, pa subi lama bruto y yega e pais desconoci.
Na Merca, caminda nan a planta pa por a come den un suela, cu nan no por a cultiva cu ekipo y machinenan grandi cu awe nos conoce.
Nan a logra. Nan a hinca rudia y nan a yama Dios danki.
Nan deseo di a forma un futuro nobo a wordo cristalisa den e cosecha, cu a duna nan cuminda pa alimenta nan mes y sigui traha y sigui biba den un futuro desconoci, na un pais cu nan mester a sigui explora.
E fugitivonan di persecucion religioso na Europa, no por a idea cu despues di tanto tempo, na Aruba famianan lo a uni pa yama danki na nos Creador pa tur fabor.
Yama danki na Dios pa tur fabor. Esaki ta Thanksgiving.
Awe e ta ocasion pa nos yama danki, cu nos tabata tin e barco Aruba, cu a haya asistencia di Reino, pa por a cruza oceano di tanto problema cu e pais a conoce.
Aruba awe ta traha riba un cosecha, un recuperacion di e pais, cu a financieramente y economicamente, a wordo destrui dor di situacionnan financiero y un pandemia desconoci y invisibel cu a ataca sin piedad.
Na 2020, Dios a yuda Aruba sigui cana. Sigui sembra.
Aruba tabata tin bendicion di un lider cu hasta na e momentonan mas scur, a duna animo pa sigui bay dilanti.
Awe Aruba ta gradici pa su cosecha, cu e mester proteha.
Na momento cu e Pilgrim Fathers a hinca rudia, nan tabata sa cu tin mas reto nan dilanti. Pero nan acto di gratitud a duna prueba, cu nan tabata sigur cu nan lo a sobrevivi futuro tambe, manera a socede.
Awe dia di yama danki, DIARIO tambe ta demostra gratitud na nos Creador, na nos lectornan, nos comunidad, cu a sostene nos pa nos cruza lama bruto den cual nos tambe ta nabega.
Awe nos ta yama danki cu e certeza cu nos ta entrega futuro generacionnan prueba di e capacidad di e Pueblo Arubano luchador, pa cu fe den Dios sigui dilanti!
Feliz Thanksgiving Aruba!


text:
Shairon Martis
Shairon Benjamin Martis (n. 30 di mart 1987 na Willemstad), ta un pelotero profeshonal di Kòrsou hungando desde 2020 pa Amsterdam Pirates den liga mayor hulandes. E ta picher i a pichea anteriormente pa Washington Nationals i Minnesota Twins. El a hasi su promé wega di liga mayor merikano dia 4 di sèptèmber 2008.
Martis tabata miembro di e selekshon nashonal di beisbol di Hulanda, hungando den e World Baseball Classic na 2006 i 2013, i Baseball World Cup na 2011. El a hunga den e Kampeonato Oropeo di Beisbol na 2019 pa e mesun ekipo, kua a titulá kampion i a partisipa na Italia na september 2019 den e torneo di kualifikashon olimpiko di Afrika/Oropa.


text:
Fontein, di plantashi, kampo di bataya, te proyekto pa desaroyo
Seri di Herensia Kultural
Fontein ta situá riba un sabana i un seru (Ser’i Neger/Ser’i Klof) na sur di e kaminda ku ta bai Westpunt, na altura di San Pedro. E grupo di trabou di Arkeologia di NAAM a realisá un investigashon na eskala chikitu den e kunuku na sur di Ser’i Neger, konosí komo fase 1. E investigashon a tuma sinku dia di trabou. Motibu ku a hasi e investigashon ta desaroyo di un parti di Fontein pa hasié un bario residensial. Un kondishon ku gobièrnu di Kòrsou a pone den e kaso akí ta ku mester evaluá i respetá e tereno- i ophetonan di balor kultural arkeológiko. Riba su mes e tereno ta forma parti di un área históriko importante: ta trata di e plantashi yamá Fontein ku ta kampo di bataya militar entre e luchadónan pa libertat i e trupanan kolonial di 20 te 25 di ougùstùs di aña 1795. Te ainda nunka promé no a investigá Plantashi Fontein den sentido kultural históriko òf arkeológiko.
Pasado turbulento
Durante mayor parti di siglo 18 Plantashi Fontein tabata den man di famia Lubke. Na 1795 e lanthùis tabata yama ‘Huize Bellevue’. Na prinsipio di siglo 19 e doño nobo a kambia nòmber di e plantashi i a yam’é ‘Ravenslust’. Na siglo 19 e plantashi a kambia hopi biaha di doño. E doño mas konosí tabata Casper Lodewijk van Uytrecht.
Probablemente e plantashi no tabata produsí muchu. E tera plat no tabata di suela muchu fértil. Ademas e tereno akí ta masha seku. Na diferente okashon a bati e plantashi na findishi pasobra e doño no por a paga debe di hipotek. Na 1852 Arend Hendrik de Rochemont a kumpra e plantashi i el a keda biba ei te na su morto na 1895. Despues di esei pronto e lanthùis a bin kaba na ruina.
E suseso históriko mas importante ku a tuma lugá na Fontein, tabata e gran rebelion di katibu na 1795. Dia 17 di ougùstùs katibunan di plantashi Kenepa bou di direkshon di Tula a lanta i eksigí nan libertat. E luchadónan pa libertat, ku tabata armá a kana bai plantashi Portomarie. Di ei, dia 20 di ougùstùs nan a dèk, protehé nan mes riba seru di Fontein pa nan stambai e trupanan kolonial na kaminda. E luchadónan pa libertat a resistí sinku dia, pero dia 25 di ougùstùs 1795 un bataya kòrtiku pero fuerte a tuma lugá aya. Den e bataya akí un kantidat no konosí di katibu a muri. E sòldánan a kohe hopi katibu prezu.
Ei mes a ehekutá e katibunan ku tabatin arma asina a kohe nan prezu. Komo rèspèt na e luchadónan pa libertat a kambia nòmber di e seru den Ser’i Neger i den boka di pueblo un punta saliente di e seru a haña e nòmber ‘Punta Tula’.
Investigashon den kunuku
Durante e investigashon realisá den kunuku den e promé fase di e proyekto di desaroyo, a resultá ku ta trata akí di un tereno ku ántes tabata kaminda ta planta i bestia tabata kome yerba na Plantashi Fontein. Prueba ta por ehèmpel e dos komplehonan di dam ku a haña aki. E promé sistema di dam mester a kanalisá awa di e roi (ku ta kore di Roi Kalki bai sùit). E otro ta situá na parti sùit-ost di Seru Rondó kaminda tambe tin un roi. E sistema akí ta mas chikitu i ménos desaroyá ku esun promé menshoná. E promé baki di awa sementá ku a topa aki, probablemente tambe a forma parti di e regulashon di uso di awa.
Por lo pronto no ta muchu kla si e komplehonan di dam tabata ekstendé den direkshon sùit. Total a haña ocho dam di piedra aki i un dam grandi di tera. Durante preparashon pa konstruí riba e tereno akí algun di e damanan di piedra a keda parsialmente òf pa un gran parti destruí. Kon i kon leu e otro damnan ta kore no por a investigá durante e investigashon limitá, tambe pa motibu ku nan ta desaparesé den e mondi será. A haña 27 piesa lòs. Ta dividí e hayasgonan akí den e kategorianan di serámika, ko’i glas, material di konstrukshon, opheto di piedra i di heru. E kantidat di ko’i glas ta notabel. Ta trata prinsipalmente di glas skur prosedente di loke ta yama ‘kelderflessen’ (bòter di bodega), otro nòmber ta tambe casebottles. Esakinan ta bòter firkant di yanefer. Na siglo 18 a kuminsá usa e bòternan akí. E material di glas ku a topa na Fontein, ta prosedente di bòter di bodega di e di dos mitar di siglo 19, ku un kabes ku ta kaba den un tùit. Den mes kategoria ta pone e ophetonan di piedra, entre otro butishi di yanefer fabriká di serámika. Hopi di e serámika ta simplemente opheto di uso, importá. A topa dos piesa partikular aki. Nan no ta esmaltá ni pintá. Posiblemente ta trata di serámika trahá lokalmente.
Balor kultural históriko
E kompleho ku ántes tabata un plantashon ta konsistí di e seru kaminda ruina di e lanthùis ta i un mangasina enorme. Tin ademas un kantidat di fundeshi i sobrá di un pueblesito di katibu. Aki ta posibel pa studia kon hende a biba na e plantashi akí for di siglo 18. No historia di e lanthùis so, sino tambe historia di e pueblo i di e peonnan ku a biba pegá ku e lanthùis. Nos ta konsiderá e área akí di alto balor arkeológiko. Ta rekomendabel pa konservá e kompleho akí di plantashon di forma ku no ta mishi kuné.
Riba i serka di e seru kaminda katibunan luchadó a lucha pa nan libertat bou di direkshon di Tula i a resistí e trupanan kolonial durante sinku dia, lo por topa marka di bataya den forma di bala i otro piesa mas di e lucha.
Debí na e susesonan históriko akí, manera ta tresé dilanti den e plan di desaroyo insular (Eilandontwikkelingsplan) (EOP 1994), e área akí tin alto balor históriko kultural. Rekonstrukshon di e bataya lo por trese mayor detaye di e susesonan históriko akí. E sabana pariba di e seru kaminda e lanthùis ta situá i na sùit di Ser’i Neger, ántes a sirbi di tereno pa planta i pa laga bestia kome yerba. Di echo ta difísil kalkulá balor di e tereno. E desaroyadó di proyekto a laga katapila pasa raspa e tereno for di yüni di 2006, promé ku a yega na fiha e balor arkeológiko. A limpia kita mas o ménos e promé 20 cm di suela. Ku e akto akí restonan arkeológiko ku eventualmente tabata ei a bai pèrdí. E sabana a hunga un ròl tambe durante e bataya na Ser’i Neger. Na promé lugá pasobra e trupanan kolonial a monta nan kañonnan aki pa por a tira riba e ‘rebeldenan’. Na di dos lugá historia oral ta konta ku e luchadónan pa libertat ku durante e bataya di ougùstùs 1795 a ser ehekutá o a pèrdè nan bida ta derá aki.
Fuente
Fontein. Een inventariserend veldonderzoek (Fase I). December 2006 – januari 2007. NAAM (2007). A. Rancuret


text:
Cancela aña pasa pa prome biaha desde Segunda Guera Mundial, e Festival di Cine di Cannes ta bek. Organisa na e ciudad turistico mas seductor di French Riviera, e festival anual ta un fecha cu no por perde riba e calendario di e industria cinematografico, estrenando e peliculanan cu un exito enorme, desde ‘Pulp Fiction’ te ‘Taxi Driver’.
Pero cu su espectacular red carpet y e celebridadnan cu hopi biaha ta yega den yate di luho, Cannes ta trata tanto di moda como di cine. Y un aña despues di e pandemia di Covid-19 a laga e Promenade di e Croisette casi bashi, e famoso boardwalk ta mes briyante y glamuroso manera semper.
· Bella Hadid a luci un elegante trahe vintage di Jean Paul Gaultier
· Andie MacDowell a bisti un shimis columna di Prada decora cu payet silver
· Adrien Brody a bisti un suit preto di Dior
· Eva Herzigová, e famoso supermodel a bisti carson preto di payet di Alberta Ferretti cu un blusa blanco
· Timothée Chalamet a briya den un suit silver di Tom Ford y su bril di Celine
· Lorena Rae, cu ta un modelo Aleman a luci un bisti elegante di Elie Saab
· Nidhi Sunil, e modelo di India y ‘gendercide activist’ a luci un creacion di Maison Rabih Kayrouz
· Leonie Hanne, e influencer Aleman a luci un shimis di twil di Nicole + Felicia Couture den sage green
· Spike Lee a bisti un suit ros intenso di Louis Vuitton y Air Jordan 1 PE sneakers
· Candice Swanepoel cu su carisma como modelo a luci un shimis blanco Etro halterneck
· Jodie Turner-Smith a capta tur mirada cu un shimis di Gucci cu un saya di pluma den dos tono
· Izabel Goulart, e modelo Brasileña a pose den un halter-neck jumpsuit di Etro
· Carla Bruni, famoso supermodel a bisti un shimis estilo columna di Saint Laurent
· Jeanne Damas, modelo y entrepreneur a luci un shimis preto chic di Christian Dior


text:
Oranjestad – Den luna di januari, e club di pesas TNT-Gym a recorda e hecho cu 40 aña pasa a funda e prome club di hisamento di peso na Aruba. Como e club di hisamento di peso mas bieu na Aruba, a celebra e ocasion special aki diadomingo 22 di maart. Na banda di a cumpli 40 aña di existencia, e honra dos miembro cu a lo largo a bira dos baluarte cu te dia di awe ainda ta activo den dicho club. Nos ta referi aki na Sr. Theo Bareño y Sr. Hugo Themen kendenan tin un trayectorio largo den e deporte di hisamento di peso.
Durante di e competencia di hisamento di peso celebrando nos Himno y Bandera a duna un reconocimento special na e dos personanan aki cu henter nan bida a dedica na e deporte di pesas. Cuarenta aña pasa, sr. Theo Bareno a funda TNT-Gym cu nan prome localidad na St Anna School, despues a muda pa Noord Sport Centrum(awendia C.D Frans Figaroa) unda nan ta establece. Di otro banda sr. Hugo Themen for di aña 1978 a representa Aruba internacionalmente den e Weganan Centro Americano y del Caribe cu e seleccion di Antias y te dia di awe ainda ta activo den competencianan internacional den e categoria di Masters. Pa su dedicacion na e deporte di pesas, Hugo Themen a ricibi e condecoracion como Ridder in de Order van Oranje Nassua esaki na aña 2003. Na 2005, International Weightlifting Federation ta honra Hugo Themen y Theo Bareño cu e prestigioso Golden Award.
Un palabra di pabien ta bini di parti di Lotto, e loteria di Aruba kende ta felicita Theo Bareno y Hugo Themen pa nan aporta di 40 aña duna na e deporte di hisamento di peso.
Cumprando weganan di Lotto, e Loteria di Aruba bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Beibel
Origen i Outentisidat
Beibel ta un Buki Ku Ta Kontené Sabiduria di Hende?
Tuma nota di loke Beibel ta bisa di su mes.
Ken Su Pensamentunan Ta Skirbi den Beibel?
Hopi eskritor di Beibel a bisa ku ta Dios a guia nan. Dikon?
Ta Moises A Skirbi Beibel?
Moises tabata ún di e eskritornan di Beibel. Kuantu hende a skirbi Beibel?
Nos Por Haña Sa Ken A Skirbi Beibel?
E eskritornan di Beibel ta bisa ku ta Dios ta e outor di Beibel i ku ta é a guia nan pa skirbié. Kon nos por kere loke tin skirbí den Beibel?
Beibel A Kambia Atraves di Añanan?
Kon nos por tin sigur ku Beibel su mensahe a ser preservá ku eksaktitut atraves di siglonan?
Beibel Ta Kuadra ku Siensia?
Beibel tin kosnan ku no ta kuadra ku siensia?
Beibel Ta un Buki di Hende Blanku?
Unda e eskritornan di Beibel a nase? Di ki parti di mundu nan a bini?
Ki Tempu A Skirbi e Relatonan Tokante e Bida di Hesus?
Kuantu tempu despues di e morto di Hesus nan a skirbi e Evangelionan?
Lesa i Komprondé Beibel
Kiko Bo Tin Mester pa Komprondé Beibel?
Ta posibel pa bo komprondé e mensahe di Dios den e Skritura Santu.
Beibel Ta Kontradisí Su Mes?
Analisá algun supuesto kontradikshon den Beibel i kiko bo por hasi pa komprondé nan nifikashon.
Kiko e Palabra di Dios Ta? E Por Referí Tambe na un Persona?
Den Beibel, e ekspreshon akí tin mas ku un nifikashon.
Kiko e Ekspreshon “Wowo pa Wowo, Djente pa Djente” Ta Nifiká?
E lei di “wowo pa wowo, djente pa djente” ta animá nos pa tuma hustisia den nos mes man?
Kiko Ta Nifiká Ta un “Bon Samaritano”?
Na un manera sobresaliente, Hesus a usa e relato akí pa siña hende kon nan mester trata otro hende, sin importá e otro hende su kultura, rasa òf nashonalidat.
Kiko Torá Ta?
Ken a skirbié? Su siñansanan ta pa semper i nunka lo no ser remplasá?
Profesia i Kosnan Simbóliko
Kiko Ta un Profesia?
Tur profesia divino inspirá ta pronostiká futuro? No semper.
E Profesianan Tokante e Mesías Ta Duna Prueba Ku Hesus Tabata e Mesías?
Por tin mas ku un Mesías?
Sifra òf Number Tin Nifikashon den Beibel?
Wak algun ehèmpel di nifikashon simbóliko di number den Beibel i ku esei no tin nada di haber ku buskamentu di nifikashon tras di number, nan kombinashon òf totalidat den práktikanan spiritista.
E Buki di Revelashon—Kiko Ta Su Mensahe?
E buki mes ta bisa ku esnan ku lesa su mensahe, komprond’é i aplik’é lo ta felis.
Ken òf Kiko ta “e Alfa i e Omega”?
Dikon e tema ta apropiá?
Fin di Mundu
Kiko Ta e Señal di “e Último Dianan,” òf di “e Tempu di e Fin”?
Beibel ta papia di e kosnan ku lo sosodé promé ku “e fin di mundu”.
Beibel A Bisa Kon Hende Lo Pensa i Aktua den Nos Tempu?
Beibel a bisa ku hende lo bai di malu pa pió.
Kiko e Tribulashon Grandi Ta?
E asina yamá ‘profesiannan di tempu di fin’ ta konta di e periodo di mas difísil ku humanidat lo eksperensiá. Kiko nos por spera?
Kiko e Guera di Armagedon Ta?
E palabra Armagedon ta aparesé un biaha so den Beibel, pero e ta referí na un guera ku e Skritura ta papia di dje vários biaha.
Ki Dia Mundu Ta Kaba?
Pa haña e kontesta, ta bon pa sa kiko lo kaba segun Beibel.
Kiko e Reino di Dios Lo Hasi?
Haña sa ki bendishon bo por ferwagt ora e Reino di Dios ta goberná e tera.
Kiko Lo Trese Pas na Mundu?
Haña sa kon Dios ta primintí pa trese pas na mundu pa medio di su Reino.
Persona, Lugá i Opheto
Hende Muhé den Beibel—Kiko Nos Por Siña for di Nan?
Wak e kontraste entre algun hende muhé den Beibel ku a pone bon ehèmpel i hende muhé ku tabata malbado.
Ken Huan Boutista Tabata?
Huan Boutista su mensahe profétiko a prepará kurason di e otro hudiunan pa rekonosé e Mesías primintí.
Ken Maria Magdalena Tabata?
Beibel no ta apoyá algun pensamentu ku hende tin tokante dje.
Ken e “Tres Reinan” Tabata? Nan A Sigui e “Strea” Di Bètlehèm?
Varios término ku hende ta usa awe durante e selebrashon di fiesta di pasku no ta aparesé den Beibel.
Ken Tabata e Esposa di Kain?
Rasonamentu di Skritura ta duna un kontesta satisfaktorio riba e pregunta akí.
E Relato Tokante Noe i e Diluvio Ta Djis un Kuenta?
Beibel ta bisa ku un tempu Dios a trese un diluvio pa kaba ku mal hende. Ki prueba Beibel ta duna pa demostrá ku e diluvio a bini di Dios?
Kiko e Arka di Pakto Ta?
Dios a manda e israelitanan di antigwedat pa trah’é. Ku ki propósito?
Dios A Usa Evolushon pa Krea Diferente Sorto di Bida?
Beibel no ta na konflikto ku opservashon sientífiko tokante e variedat den kada sorto.
Balor Práktiko
Beibel Por Hasi Mi Famia Felis?
Konseho sabí di Beibel ya kaba a yuda miónes di hende hòmber i muhé hasi nan famia felis.
Plaka Ta Rais di Tur Sorto di Maldat?
E ekspreshon “plaka ta rais di tur sorto di maldat” ta un interpretashon robes di loke Beibel ta bisa.
Beibel Por Yuda Bo Dil ku Problema Finansiero?
Plaka no por kumpra felisidat, pero tin kuater prinsipio bíbliko ku por yuda bo dil ku problema finansiero.
Beibel Por Yuda Hende ku Tin Malesa Króniko?
Sí! Haña sa kua ta e tres kosnan ku por yuda bo trata ku malesa króniko.
Beibel Por Yuda Hende Ku Ta Sufri di Depreshon?
Tin tres kos ku Dios ta duna libremente pa yuda hende ku ta sufri di depreshon.
Akaso Religion, Dios òf Beibel Por Yena e Bashí Ku Mi Ta Sinti den Mi Bida?
Haña sa kon un bon relashon ku Dios por yuda bo hiba un mihó bida awor i den futuro.
Kiko Beibel ta Bisa Tokante Stima Bo Mes?
Hesus a bisa: “stima bo próhimo meskos ku bo mes.” Kiko e tabata ke men?


text:
ALMERE – Mester bini hopi mas estatua di hende di koló. Esaki e artista Patrick Mezas, ku tin un tayer na Almere, ta bisa. E ta bai traha e estatua di èks kampion di landamentu Enith Brigitha (65) ku a nase na Kòrsou i ku ya pa añanan largu ta biba na Hulanda.
E antiano Mezas ta traha e estatua na petishon di e aktor i trahadó di programa Mo Hersi, kende ku un akshon di crowdfunding a haña sigur 18 mil euro. E meta inisial tabata 16 mil euro, pero e suma ei Hersi a haña kaba for di un siman promé ku e dia final planeá djasabra 19 di desèmber.
Outor Sam Jones
Mezas ta kòrda Brigitha di ántes, tempu ku ya kaba e tabata landa den kompetishon internashonal. “Komo mucha nos tur na Kòrsou tabata wak televishon pa mira kon e lo a gana di e alemannan”, Mezas ta bisa entusiasmá. Tòg Brigitha na 1976 na Weganan Olímpiko na Montreal no a gana oro sino bròns. “Esei tabata pasobra e alemannan oksidental no tabata ‘clean’. Nan tabata haña doping i asina nan a gana di Brigitha.
‘E so kontra henter un tim’
Mezas ta orguyoso i kontentu ku e por traha e estatua di Brigitha. “E tabata un amatùr chikí di un isla asina chikí, ku tabata lucha kontra e grandinan ku tabatin henter un tim rònt di nan. I tòg, su so, el a alkansá di tres lugá.”
Mezas ta haña straño ku Brigitha ta mas konosí den eksterior ku na Hulanda. E mes a yega di traha estatua di mas hende di koló. Di polítiko konosí te hóben. Hende ku ta un bon ehèmpel pa sigui. Lo mester tabatin hopi mas di nan pasobra bo no ta mira nan. “P’esei pa mi ta un honor di traha un estatua di Enith.
Estatua di akshon
Ounke ainda no ta kompletamente sigur si e estatua lo bini mes. Mezas ta preparando kaba. Lihé lihé e ta pone un saku di plèstik skur riba e diseño i e ta pon’é den un skina di su tayer. “Mi a hasi un estudio kaba di dje pero mi no por konta ainda kiko e ta bai bira.” Di tur manera e lo bira un estatua aktivo di un èks kampion di natashon.
E estatua di Brigitha mester para na un sitio kaminda hende ta mir’é. No den un parke te patras den un bario na rant di Almere, Mezas ta haña. Pero orguyoso i firme, di koper, i na un sitio prominente. Mezas ke pone e kampion di natashon hulandes kurasoleño den proksimidat di awa. “Mei mei den Almere ku bista riba Weerwater.”


text:
Watakeli a gana su di dos wega den e kampionato nobo di vòlibòl den klase maskulino superior. E biaha e kampion di Kòrsou a superá Green Tigers. Den klase femenino superior e tim di Stakamahakchi tambe a logra su di dos viktoria den dos salida a kosto di Green Jewels.
Federashon Vòlibòl di Kòrsou (Fevoko) a sigui ayera, djadumingu 11 di novèmber 2018, ku e kompetensia lokal den sala di deporte Errol Rooi di Sentro Deportivo Kòrsou (SDK) na Brievengat. Tabatin kuater wega riba programa.
Despues ku Watakeli a triunfá wikènt pasá den e wega inougural riba Titus (3-0), ayera djadumingu ela deortá Green Tigers ku mesun skor di 3-0. E parsialnan tabata 25-19, 25-16 i 25-22. Prinsipalmente den di tres sèt e Tigernan Bèrdè a duna mihó bataya, pero a keda tòg kòrtiku.
Den e otro enkuentro den klase maskulino superior e tim di Stakamahakchi a gana su promé wega ku e ta hunga den e kampionato nobo. E tim a presentá ku un ekipo hóben riba kancha i a superá Titus ku skor di 3-0. Aunke e skor aki no ta ilustrá esei, pero e tim ku a promové e aña aki a bende su kueru karu den kada sèt alkansando kada bia mas ku 20 punto. E parsialnan ta: 25-23, 27-25 i 25-21.
Den klase femenino superior Stakamahakchi ku a gana anteriormente di Watakeli (3-0; 25-14, 25-20 i 25-19), den su di dos enkuentro a superá Green Jewels tambe ku skor di 3-0. E parsialnan ta: 25-6, 25-15 i 25-23. Den di tres sèt Green Jewels kasi a sorprendé, pero tambe a keda kòrtiku.
Den e otro enkuentro den klase femenino superior Shuatanari den un wega emoshonante a gana ku skor di 3-1 di Watakeli. Shuatanari a bai dilanti 2-0 ganando e promé dos sètnan ku 25-21 i 25-23. Watakeli ta kòrta e ventaha ora ela gana di tres ku skor di 25-14. Shuatanari a rekuperá despues i seya e triunfo ganando e di kuater sèt ku 25-23.
Promé ayera djadumingu tabatin den siman tras di lomba tambe enkuentronan den divishon A tantu femenino komo maskulino. Esakinan a tuma lugá den mesun sala di deporte Errol Rooi di SDK.
Den femenino klase A Stakamahakchi a gana di Watakeli ku skor di 2-0: 25-19 i 25-11. Den maskulino A Staka a superá Green Tigers 2-0: 25-19 i 25-21 i Titus a derotá Xaverianen 2-0: 25-16 i 27-25.
E kampionato di vòlibòl ta sigui awenochi ku weganan den klase A. Den divishon femenino tin e enkuentro entre Watakeli i Hurricane. Den klase maskulino tin 3 wega riba programa: Watakeli vs Titus, Warwaru vs Green Tigers i Xaverianen vs Stakamahakchi. E promé weganan ta kuminsá 8’or.


text:
Aksidente di tráfiko ku 4 herido
KOMUNIKADO DI PRENSA 414 /2022
3 sèptèmber 2022
Aksidente di tráfiko ku 4 herido
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 3 di sèptèmber 2022 alrededor di 08.50’or, Sentral di Polis a risibí informashon ku
riba Weg naar Westpunt na altura di Kloof, tin un aksidente entre diferente vehíkulo i ku
personanan heridá.
Mesora a dirigí unidat di Barber na e sitio i na su yegada a bin topa un aksidente entre 4
outo di famia.
For di investigashon preliminar a sali na kla ku un vehíkulo a bai pasa otro ku konsekuensia
ku un di e vehíkulonan a bai dal kontra algun vehíkulo ku tabata bini den direkshon kontrali.
Kuater persona a sali heridá den e aksidente aki i a keda transportá ku ambulans pa Sala di
Emergensia di C.M.C


text:
No lubida cu Tera ta encanta sinti bo pia na Suela y e Biento gusta hunga cu bo cabey. ~ Kahlil Gibran ~
Kico naturalesa ta parse di kier sinja na asina hopi lugar di mundo? Y podise, nos na Aruba tambe tin algo di sinja di un misa, scolnan y matanan di naturalesa cu a ricibi danjo di e hoos recientemente? Bida di hende a keda gespaar, mescos cu e muchanan durante ora di scol. Stranjo no, si bo pens’e bon. Misa, scol, mata cu danjo. Nan ta pidiendo nos un poco mas atencion? Nos Aruba ta paga suficiente tino na nos coneccion cu naturalesa? Na nos bida emocional y spiritual? Si bo lesa e quote bunita di Kahlil Gibran, kico e ta pone bo sinti?
Cua ta e delaster biaha cu bo a cana pia abou sintiendo bo contacto cu Mama Tera concientemente? Ora biento a supla den bo cabey, bo a haja esaki un sentimento dushi of bo a sara paso e biento a plama bo cabey?
Ami ta kere fuertemente den nos interconeccion cu tur cos como ser humano. Mi no ta kere cu bida ta un causalidad. Tin un dicho cu ta bisa cu niun blaachi ta cay foi mata sin cu Dios su man ta hinca eyden. Y tin un otro dicho cu ta bisa cu si hende no ta sinja dor di sabiduria e lo sinja dor di dolor.
Si nos para di un distancia anto observa bida na mundo for di un distancia y for di un coneccion di nos curason jena cu amor pa bida, kico esaki lo bisa nos? Mi ta ripiti: misa, scolnan y matanan di naturalesa cu a ricibi danjo di e hoos tin algo di conta nos di con nos ta andando cu nan?
Laga nos cada un pensa un rato mas y pensa con nos por re-conecta cu e cosnan cu tin balor real den bida… re-conecta cu otro, pensando bon di otro y pa otro, no kap mata si no tin mester, conta bo yiunan y nietonan di e bondad di Dios, bisa otro ‘bon dia’, comparti bo curason, papia bon, no hasi redo, no zundra otro na radio, biba bon, laga biento waja dor di bo cabey, cana pia abou den mondi… pen’se y hasi’e… papia cu Dios, papia cu bo prohimo…dese’e bon…
Djis un pensamento, respetando e forsa di naturalesa y nos forsa pa sinja di sabiduria…
Ingrid


text:
A DETENÉ HÒMBER AGRESIVO NA HOTÈL
Den oranan lat riba djadumingu 19 di desèmber a detené un hòmber di inisial E.E.G. de G. Di 59 aña di edat, en konekshon ku maltrato, na un akomodashonturístikosituá na Punt Vierkant. E sospechoso tabata hasi fèrfelu na bar di e akomodashon aki i e personal a papia kuné tokante esaki. E no a duna oido na esaki i a sigui fèrfelá. Na dado momentu a yama personal di seguridat aserka ku a hiba e hòmberresèpsi ku basta lucha. Aki e sospechoso a maltratá e personal di seguridat.
LADRONISIA NA 1000 STÈP
Entre algu pasa di tres i 3.15 or di atardi di djadumingu 19 di desèmber, deskonosínan a destruí e bentana di patras na banda drechi di un outo ku tabata stashoná na e sitio di sambuyá ‘1000 stèp’. E malechornan a bai ku un tas di lomba di kueru kolo krèm. Den e tas tabatin entre otro, kuater pasport, un ‘E-reader’ ku kaft di kueru maron, un pòtmòni kolo pretu i algun remedi. Ta investigando e kaso.
A DUNA TRAHADÓ DI HÓRÈKA BUT
Durante di un patruya den oranan di mardugá di djadumingu 19 di desèmber, agentenan a topa ku un establesimentu di hórèka ku tabata habri i tabata sirbi kliente bebidaalkohóliko alrededor di 1.15 or di mardugá ainda. E trahadó presente a haña un prosèsferbal pa violashon di e medidanan vigente en konekshon ku covid-19.
A DETENÉ TATA KU YU
Riba djasabra 18 di desèmber a detené un hòmber di inisial J.E.M. di 54 aña di edat i su yu, un hòmber di inisial E.E.M. di 24 aña di edat, pa insulto, maltrato i violensia públiko. Despues ku e duo a bringa na un kompleho di apartamentu, nan a subi outo kore bai, neglishando òrdu di e agentenan ku tabata presente na e kompleho di apartamentu. Un otro patruya a topa kunan ia duna òrdu pa para. Esaki tampoko nan no a duna oido na dje. Al final a logra blòkia eouto i par’e despues di kua tur dos a baha for di e outo, insultando e agentenan. A detenéámbos e ora ei.
ATRAKO NA BICH
Riba djabièrnè 17 di desèmber den oranan trempan di mèrdia un atrako na un bich situá na Bulevar Gobernador Nicolaas Debrot a tumalugá. Un hòmberdeskonosí a sorprendé un dama ku tabata sinta riba bich, a push’e for di su stul i a kore bai ku na pertenensianan. Esaki tabata entre otro un tas chikitu di lomba kolo pretu, un tas di lomba grandi kolo blou/shinishi, paña, dos pòtmòni ku vários tarheta i sènkèsh komo kontenido, un oloshi di marka Lorus, algun yabi i un tas di kámara ku den dje un kámara pretu di marka Panasonic Lumix, dos karchi di SD di marka Sandisk i un bateria èkstra pa e kámara. Ta investigando e kaso.


text:
Maneha bo negoshi
Paga impuesto
E structura di bo negoshi lo influencia cua tipo di impuesto bo negoshi lo mester paga.
Contenido
- Inkomstenbelasting (IB) – (Impuesto riba entrada);
- Winstbelasting (WB) – (Impuesto riba ganashi di compania);
- BBO/BAVP/BAZV – (Impuesto riba volumen di benta);
- Loonbelasting (LB) – (Impuesto riba salario);
- Primanan social (AOV/ AWW y AZV);
- Verzamelloonstaat y Verzamelstaat opgaaf derden;
- Online Portal ‘Bo Impuesto’ (BOi)
- Tips
Inkomstenbelasting (IB) – (Impuesto riba entrada)
Un eenmanszaak of un VOF mester paga inkomstenbelasting y su tarifa pa pago di impuesto ta depende di su entrada.
Otro obligacionnan di IB:
- Mester entrega declaracion (aangifte);
- Lo ricibi cobransa (aanslag);
- Lo mester paga ora cu tin ganashi;
- Obligatorio: e cuenta anual ta basa riba e sistema di factura (factuurstelsel).
Winstbelasting (WB) – (Impuesto riba ganashi di compania)
Un NV, VBA of un otro persona huridico (rechtspersoon), mester paga winstbelasting. Desde 2016 ta paga e tarifa di 25% impuesto riba ganashi di compania.
Otro obligacionnan di WB:
- Mester entrega declaracion (aangifte) di su compania;
- Mester paga mesora ora entrega su aangifte;
- Obligatorio: e cuenta anual ta basa riba e sistema di factura (factuurstelsel);
- Tin un diferencia entre: un declaracion provisional (voorlopige aangifte) y un declaracion definitivo (definitieve aangifte).
Diferencia empresa propio y persona huridico pa cu e director
- Empresa propio: e director (of su casa) no ta den servicio di e empresa
- Persona huridico: e director ta den servicio di e empresa y lo mester paga loonbelasting y e primanan social (director ta empleado di e empresa)
Director di un persona huridico (rechtspersoon)
- Si e ta den servicio e ta paga loonbelasting y e primanan social
- Si e no ta den servicio tin distribucion di ganashi (winstdeling) ora e saca placa for di e negoshi
Regla special cu ta tanto pa eenmanszaak y NV/VBA
Suma deducibel pa inversion (investeringsaftrek)
Inversion > Awg. 5000,-
Deducibel: 6% di inversion
Compensacion pa perdida (verliescompensatie)
Te cu 5 aña atras
BBO/ BAVP/ BAZV – (Impuesto riba volumen di benta)
- BBO/ BAVP/ BAZV ta pa tur negociante cu ta bende producto y/ of servicio na Aruba.
- BBO/ BAVP/ BAZV ta wordo calcula a base di bo entradanan ricibi (kasstelsel) riba bendemento di producto y/ of servicio.
E tarifa cu tin cu wordo aplica desde 1 di jul 2018 ta lo siguiente:
- BBO 1,5%
- BAVP 1,5%
- BAZV 3%
- E comerciante ta responsabel pa haci declaracion tur luna.
- Mester entrega e declaracion y haci e pago di belasting no mas tarda cu dia 15 di e siguiente luna.
- Companianan cu ta dispensa (vrijgesteld) di BBO/BAVP/BAZV tin obligacion pa haci aangifte tur luna. Subi e siguiente link
Loonbelasting (LB) – (Impuesto riba salario)
Loonbelasting ta un impuesto directo. E empleado ta e contribuyente y ta paga su belasting. E empleado ta paga su belasting su mes. Esaki ta pasa via di su salario. Esaki ta wordo deduci for di su salario. E doño di trabao ta fungi como un funcionario fiscal (onbezoldigde belastingambtenaar) y ta paga e suma aki na belasting.
Loonbelasting
Cambio di ley di loonbelasting desde 1 jan 2019
Primanan social (AOV/ AWW y AZV)
Banda di Loonbelasting (LB), primanan social (AOV/AWW y AZV) tambe ta wordo kita for di e salario di e empleado. E loonheffing, manera tur hunto ta wordo yama, ta wordo paga door di e doño di trabao den un solo suma na Departamento di Impuesto.
Calculacion di primanan, AOV/AWW y AZV:
Tabel AOV/AWW:
Retencion di impuesto (inhoudingsplichtige)
Independiente
Tabel AZV:
Retencion di impuesto (inhoudingsplichtige)
Independiente
E calculacion di prima di AOV/ AWW y AZV ta wordo haci a base di e entrada di prima (premie-inkomen).
E premie-inkomen ta e salario na kitamento di:
- Costonan di adkisicion (verwervingskosten) (3% cu un maximo di Awg. 1.500,-)
- Contribucion di e trahado na fondo di pensioen (werknemersbijdrage pensioenfonds)
- Total di contribucion na fondo di spaar y provision (5% cu un maximo di Awg. 3.360,-)
Un ehempel di un calculacion:
- Entrada bruto pa luna di Awg. 8.000,- y ta cay den grupo di tarifa 2 (tariefgroep 2)
- E entrada di prima (premie-inkomen) ta (12 x 8.000,-) Awg. 96.000,-
- No tabata tin vakantiegeld, 13-de maand etc.
Ehempel di un calculacion di e parti di e doño di trabao (wergeversdeel):
Prima AOV/ AWW:
- 10,5% di Awg. 85.000 = Awg. 8.925,-
- E suma di Awg. 85.000,- ta e suma maximo pasobra e entrada di prima (Awg. 96.000,-) den e caso aki ta mas halto cu e limite di prima (premiegrens) di Awg. 85.000,-
- Pa luna e dunado di trabao mester paga su parti 1/12, cual ta Awg. 743,75
Prima AZV:
- 8,9% di Awg. 85.000 = Awg. 7.565,-
- E suma di Awg. 85.000,- ta e suma maximo pasobra e entrada di prima (Awg. 96.000,-) den e caso aki ta mas halto cu e limite di prima (premiegrens) di Awg. 85.000,-
- Pa luna e dunado di trabao mester paga su parti 1/12, cual ta Awg. 630,42
Ehempel di un calculacion di e parti di e trahado (wernemersdeel):
Prima AOV/ AWW:
- 5,0% di Awg. 85.000 = Awg. 4.250,-
- E suma di Awg. 85.000,- ta e suma maximo pasobra e entrada di prima (Awg. 96.000,-) den e caso aki ta mas halto cu e limite di prima (premiegrens) di Awg. 85.000,-
- Pa luna e dunado di trabao mester paga su parti 1/12, cual ta Awg. 354,17
Prima AZV:
- 1,6% di Awg. 85.000 = Awg. 1.360,-
- E suma di Awg. 85.000,- ta e suma maximo pasobra e entrada di prima (Awg.96.000,-) den e caso aki ta mas halto cu e limite di prima (premiegrens) di Awg. 85.000,-
- Pa luna e dunado di trabao mester paga su parti 1/12, cual ta Awg. 113,33
NOTA
E dunado di trabao ‘Inhoudingsplichtige’ mester paga na DIMP su parti di (werkgeversdeel) y e parti di trahado (werknemersdeel):
Verzamelloonstaat y Verzamelstaat opgaaf derden
- Mester wordo entrega anualmente, tur aña y pa e aña anterior. Si no entrega esaki lo ricibi un boet cu por bay te cu Awg. 10.000,-
- Verzamelloonstaat ta unda ta declara tur informacion di tur e gastonan (salario, prima social di payroll pa cada persona di full e aña anterior)
- Verzamelstaat opgaaf derden ta unda ta declara tur e informacion di tur gasto cu un compania ta haci cu no ta relata na un contrato di trabao cu un persona individual bao di un ‘dienstbetrekking’
Online portal ‘Bo impuesto’ (BOi)
BOi ta e portal na unda comerciantenan por entraga formulario di impuesto mensual completamente digital. Algun di e formularionan cu por entrega ta lo siguiente:
- Aangifte di BBO/ BAVP/BAZV, loonbelasting
- Verzamelloonstaat;
- Verzamelstaat opgaaf derden;
E servicionan aki ta wordo brinda di dialuna pa diadomingo di 7:00 pa 23:00.
E-mail ta: boi@impuesto.aw
Telefon: 522-7437
Pa informacion mas detaya por subi e website di BOi.
Tips
- Busca un bon administrado (boekhouder) pa tene bo administracion na ordo
- Ora bo ricibi un carta di belasting, habri esaki bo mes pa lesa e contenido prome cu entreg’e na bo consehero (accountant)
- Warda e bukinan (administracion) pa 10 aña
- Semper yena e aangiftenan y entrega nan na tempo
- Ora di haci pago online corda pone e betalingskenmerk corectamente den e descripcion!
- Pa informacion mas detaya por subi e website di DIMP.
Contact Departamento di Impuesto (DIMP)
Camacuri 2
Oranjestad
Telefon: +297 522 7423
Website: www.impuesto.aw
Email: info@impuesto.aw
Facebook: IMPUESTOARUBA


text:
WILLEMSTAD- Muryad de Bruin ta bira e hefe nobo di Curaçao Tourism Development Foundation (CTDF).
De Bruin a keda selektá den un prosudura pa yega na un asina yamá counterpart pa un direktor na Curaçao Tourism Board.
E kara di De Bruin no ta nobo den sentido ku ya e ta trahando pa promoshon di turismo di Kòrsou den e posishon di Regionmanager Europa. Sperando su transishon pa Kòrsou, por lo pronto De Bruyn lo keda enkargá ku e promoshon di e isla na Europa.
Eksperensia
Segun un komunikado di Curaçao Tourism Board (CTB) De Bruin tin e eksperensia necesario pa kontribuí den un sentido positivo na kresementu di e sektor turístiko di Kòrsou.


text:
Resultadonan di Beisbòl Liga Grandi ayera:
- Minnesota Twins a pèrdè di Baltimore Orioles ku skor di 3-2
Jonathan Schoop a konekta 1 hit den 3 turno na bate ku 1 base por bola. Jonathan tin un promedio di .333
- Washington Nationals a derota Atlanta Braves ku skor di 4-3 den 10 entrada
- Los Angeles Dodgers a gana San Diego Padres ku skor di 15-0
Kenley Jansen no a picha den e partido aki
- Toronto Blue Jays a derota Tampa Bay Rays ku skor di 5-3
- Colorado Rockies a gana Arizona Diamondbacks ku skor 10-5
- Chicago Cubs a derota Los Angeles Angels ku skor di 9-0
Andrelton Simmons no a konektá hit den 3 turno na bate
- Chicago White Sox a gana Oakland Atheltics ku skor di 4-3
- San Francisco Giants a derota Milwaukee Brewers ku skor di 12-3
- Seattle Mariners a pèrdè di Texas Rangers ku skor di 3-2
- Philadelphia Phillies a pèrdè di Cincinnati Reds ku skor di 6-2
- Houston Astros kontra New York Yankees a keda postpone
- Boston Red Sox kontra Cleveland Indians a keda postpone
Partidónan di Liga Grandi pa awe:
- Houston Astros kontra New York Yankees
- Boston Red Sox kontra Cleveland Indians
- New York Mets kontra Kansas City Royals
- St. Louis Cardinals kontra Pittsburgh Pirates
- Detroit Tigers kontra Miami Marlins
- Toronto Blue Jays kontra Tampa Bay Rays
- Seattle Mariners kontra Texas Rangers
- San Francisco Giants kontra Milwaukee Brewers
- Colorado Rockies kontra Arizona Diamondbacks
- Chicago Cubs kontra Los Angeles Angels
- Chicago White Sox kontra Oakland Athletics
- Los Angeles Dodgers kontra San Diego Padres
Algu Mas:
- Ozhaino Albies a keda asigná pa e ekipo di Mississippi Braves den Dòbel A di Liga Menor. Temporada pasa Ablies a pasa ku e ekipo di Rome Braves den Klase A. Dansby Swanson a keda asigná na e ekipo Carolina Mudcats den Klase A
- Carlton “Calten” Daal tambe ta keda promové pa Dòbel A i ta habri temporada ku e ekipo di Blue Wahoos. Temporada pasa Calten tabata den Klase A avansá ku e ekipo di Daytona Tortugas
Beisbol Profeshonal Hapones
- Wladimir Balentien a konektá 2 hit for di kua su promé honron di temporada den 3 turno na bate ku 2 base por bola I 1 kareda empuha pa Tokyo Yakult Swallows Wladimir tin un promedio di .429


text:
Karantena
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Karantena òf kuarentena ta un restrikshon riba e traslado di persona i merkansia ku e intenshon pa preveni plamamentu di malesa o pestedat. Ku frekuensia e ta wordu apliká pa medio di preveni moveshon di esunnan ku posibelmente tabata exponí na un malesa transmisibel, pero ku no tin un diagnósis médiko konfirmá. Den tal kaso ta usa e "karantena" komo sinónimo di "isolashon médiko".
Ta posibel pa apliká karantena na ser humano òf animal di tur tipo; òf na tur dos den kaso di kontrol na frontera o sea denter di un pais.
E palabra ta derivá di e palabra na latin quadaginta, ku ta nifika kuarenta (40).[1] Originalmente a usa e palabra aki durante e Pèst Pretu di siglo diescuater. Aki a isola personanan kontagia ku e plaga durante 40 dia prome ku nan por meskla ku otro hende. Por mira e prinsipio di 40 dia aki apliká tambe na e palabra kuaresma di iglesia katóliko.
Na 2020 paisnan ront mundu a apliká karantena pa kombati e plamamentu di e coronavirus COVID-19. Karantena a yega di wòrdu apliká den pasado pa malesanan manera tífùs, tuberkulósis, pèst, ebola i bruela di macaco.


text:
HULANDA — E ekipo di futbòl amatùr SteDoCo a anunsiá ku entrante djaweps próksimo e defensa sentral di 32 aña Shelton Martis ta entrená ku e ekipo. Miéntras tantu e ekipo di SteDoCo ta wardando riba desishon di KNVB riba petishon di transferensia.
Shelton Martis den pasado a forma parti di e akademia di hóben di Feyenoord. Tambe e yu di Kòrsou a hunga na Hulanda pa entre otro SBV Excelsior i FC Eindhoven. Despues e la hunga na Inglatera i Eskosia. Na 2009 Shelton a debutá den Premier League ku e ekipo di West Bromwich Albion. Na 2010 Martis a firma un kontrakt di tres aña i mei ku e ekipo di Doncaster. Ultimo aki Shelton a militá ku e ekipo Thailandes Osotspa Saraburi FC.
Martis for di 2008 tabata forma parti di e selekshon di Antia Hulandes i for di 2014 ta forma parti di e selekshon di Kòrsou. Shelton tabata un di e hungadónan ku a keda konvoká pa Patrick Kluivert pa e partido eliminatorio pa Mundial Rusia 2018 kontra El Salvador.


text:
25 di yüni
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
25 di yüni ta e di 176 dia di aña (177 den un schrikkeljaar) riba e kalènder gregoriano. Ta resta 189 dia pa e aña terminá.
A sosodé[editá | editá fuente]
- 1947 - Ta publiká pa promé bes e diario, E Kas Patras, di Anne Frank.
- 1982 - Na tur seis isla di Antias Hulandes a tuma lugá e elekshon pa Parlamento di Antias Hulandes.
- 2021 - Na Aruba ta tuma lugá elekshon parlamentario, den kual sinku partido polítiko ta logra haya representashon den Parlamento di Aruba.
A nase[editá | editá fuente]
- 1939 - Guillermo Trinidad (f.1991), polítiko arubano.
- 1969 - Percy Irausquin (f.2008), diseñador di moda i modista arubano
A fayesé[editá | editá fuente]
- 2009 - Michael Jackson (50), kantante, kompositor i bailadó merikano


text:
ORANJESTAD – E simannan di èksamen pa hopi hóben ta un di e temporadanan di mas importante i ku mas tantu strès di nan bida. Pero hopi alumno di mavo awor ‘tin miedu’ i ‘ta fèrdrit’ miéntras nan ta hasi èksamen pasobra djis promé ku esaki nan a tende ku a kanselá e estudio ku nan lo a bai hasi despues, pa e aña di skol nobo.
Un parti di e kandidatonan di èksamen awor na último momentu mester skohe un estudio diferente tambe. “Mi mester bai hasi algu ku mi no tin gana di hasi òf mi ta pèrdè un aña”, Darren Dorcas (16) di Colegio San Agustin ta bisa. “Mi ta bai protestá, pasobra esaki no ta hustu!”
Pa hopi alumno ta basta difísil kaba pa skohe un estudio, pero awor pa skohe un estudio diferente tin bia ta imposibel. Alumno di Mavo na kuminsamentu di e di tres aña ta skohe un pakete di materia, a base di e estudio di kontinuashon ku nan ke bai hasi despues di un aña. Awor ku di repente a kita tres estudio na EPI (komparabel ku mbo) pa otro aña, nan pakete di materia no ta kuadra mas.
Mi ta masha fèrdrit i bon mirá mi tin miedu kiko mi mester bai hasi awor>/h5>
-alumno di mavo John Peter Valdimy Germain
Asina John Peter Valdimy Germain (18) di Abraham de Veerschool ker a bai studia Arkitektura Tékniko. “Mi tabatin ekonomia komo materia èkstra, pero esei no tabata bai bon. Ora mi a tende ku mi no por studia arkitektura tékniko mas i ku mi mester skohe algu diferente, tabata muchu lat pa mi drecha mi puntonan pa ekonomia.”
‘Warda un aña òf bai havo’
“Awor nan ta bisa ku mi mester warda un aña òf bai havo. Ma mi no ke warda un aña. Pasobra mi sa ku mi ta bai pèrdè smak pa sigui bai skol. Mi ta masha tristu, un tiki rabiá i bon mirá mi tin miedu di loke mi mester bai hasi awor.”
Esaki ta e estudionan ku a kita
E estudionan basta popular ku EPI no ta bai ofresé mas otro aña ta Arkitektura Tékniko, Ingenieria Mekániko, i Asistente di Botikario. Tambe e kantidat di lugá pa e otro estudionan ta hopi limitá. Asina e estudio di Ekonomia ta kuminsá ku kuater klas ménos. Pues no tin sufisiente lugá na e otro estudionan. Pasobra no solamente e alumnonan di mavo ta drenta, alumno di 4 havo i EPB (enseñansa primario profeshonal) tambe.
Dekanonan ta rabiá pa motibu di e situashon
Dekano di mavo Marcia Lopez tambe ta rabia pa motibu di e situashon pa e kandidatonan di èksamen final. Meskos ku e alumnonan ta na un anochi di informashon fin di aprel numa el a tende tokante e plannan. Ademas e ta bisa ku no ta tur dekano sa kiko ta bai kambia na e kontenido. Pasobra no a tene un enkuentro pa nan ainda. Miéntras nan mester informá nan alumnonan bon kiko e kambionan ta nifiká.
“Kon bo por hasi un kos asina na fin di aña di skol? A lo ménos hasié na kuminsamentu, promé ku òktober, Lopez ta bisa. “Nos a manda un karta di protesta pa e minister di Enseñansa na nòmber di tur dekano di mavo. “Nos no ta kontra inovashon. Pero ta inaseptabel i iresponsabel pa – un siman promé ku èksamen – bini ku kambio ku ta perhudiká nos muchanan.”
E chèns riba dropout ta bira masha grandi
– dekano di mavo Germaine Geerman, Juliana School
“E chèns ta grandi ku e alumnonan no ta haña un lugá pa nan estudio di kontinuashon òf ta haña nan obligá di bai studia algu diferente”, e kolega dekano Germaine Geerman ta bisa. “Pues e chèns riba drop-out ta bira masha grandi.”
Pakiko diferente estudio ta stòp
Un di e motibunan pa para e estudionan aki e aña di skol binidero, ta pa traha espasio pa estudio nobo manera ICT. Ku tin hopi petishon p’e. Lopez ta komprondé esaki. “I un motibu pa kita Asistente di Botikario kompletamente ta pasobra lo tin muchu poko trabou, nan a bisa nos”, e ta bisa. “Pero alumno ta skohe e estudio aki hopi bia komo base pa sigui studia.”
E estudionan sekundario pa alumno di mavo ta limitá kaba na Aruba. Tambe pasobra por ehèmpel e skolnan di havo ta hasi nan eksigensianan mas i mas severo. Por ehèmpel Colegio Arubano ta hasi esaki frekuentemente, tambe te na kabamentu di e aña di skol numa.”
Minister di Enseñansa ainda no tin solushon
Minister di Enseñansa Endy Croes ta na altura di e problemátika, pero ta primintí ku e alumnonan lo no keda perhudiká. Pa Arkitektura Tékniko i Ingenieria Mekániko ta bini un aña di transishon èkstra pa tambe duna e alumnonan ku keda sinta un chèns. Pero e ta rekonosé ku mester bini mas solushon. Kiko, esei no ta kla ainda.
‘Henter mi soño pa studia Arkitektura Tékniko i bira arkitekto, a bai’
-alumno di mavo Paula Lopez (16)
Entretantu e alumno di mavo di 16 aña Paula Lopez tur dia ta sinta ‘desapuntá’ na su mesa di èksamen na kas. Henter mi soño pa studia Arkitektura Tékniko i bira arkitekto, a bai. Mi ke protestá pa mehorashon, pero mi no tin tempu pa motibu di e èksamennan.”
Pakiko e kos mester sosodé asina lihé?
Na EPI mes tambe tin malkontentu, asina a sali di e reakshonnan di dos dosente ku ke keda anónimo. Nan ta konta ku ta algun luna pasá numa a pone nan na altura di e kambionan. “Pero pakiko asina lihé? Un desishon manera esun aki mester anunsiá minimalmente un aña delantá. I ku un plan pa studiante ku aworó no por haña lugá/ Esaki ta masha iresponsabel.”
E dosentenan ta konta ku nan mes tampoko no ta kla. “Ainda tin hopi inklaridat tokante e aña di skol nobo 2022-2023. Nos no a haña training pa e inovashonnan. Den mi sektor tampoko nos no ta di akuerdo. Pero ya, nos ta kustumá ku desishon ta bini djariba i ku e ora ei nos mester tende kiko nos mester hasi.”
‘Nos mes no a haña training pa e renobashonnan’
– Dosentenan di EPI
E kambionan serka EPI ta den e kuadro di e National Strategic Plan 1. Esaki ta enserá ku ta ‘modernisá’ diesdos diferente estudio di EPB, (enseñansa profeshonal básiko), segun minister di enseñansa, pa un mihó konekshon serka EPI (komparabel ku mbo). E kompania hulandes CINOP ta yuda Aruba ku esaki.
Minister Croes ta sigui bisa ku el a pidi Direktiva di Enseñansa, EPI i tur interesado pa bini huntu, despues di e intrankilidat di e kitamentu di e estudionan pa e aña di skol nobo. “Nos a sinta na mesa kaba ku e direktor di Direktiva Enseñansa. Pero nos no a yega na un solushon ainda”, dekano Marcia Lopez ta konta.


text:
Bo ta tuma desishon importante pa un mucha?
Sea ku ta trata di saka un mucha for di su kas pa lag’e biba otro kaminda, seramentu di un mucha den un sèl di polis, òf e eskoho di skol pa un alumno outista: tur e desishonnan aki tin influensha riba e futuro di un mucha. Bo ta un ousiliante òf polis? Òf un dosente òf un stipuladó di maneho? E ora ei usa e toolkit E mihó desishon pa e mucha pa pone e interes di e mucha na promé lugá.
Pasobra, e toolkit tei pa tur hende ku profeshonalmente ta tuma desishon tokante mucha òf hóben. Pasobra seka kada desishon ta bo responsabilidat pa sa ku ken bo ta trata i pa investigá e interesnan di e mucha. Un bon desishon, segun e Komité di Derecho di Mucha, ta pidi un konsiderashon di interes metikuloso, sistemátiko i kompleto entre e interesnan di e mucha i otro interes eventual.
WKu e Tratado di Derecho di Mucha komo kòmpas nos ta alkansá ku mucha ta haña e bon desishonnan ku nan tin derecho riba dje i ku profeshonalnan atrobe por hasi e loke pakiko nan a skohe nan fishi.- Margrite Kalverboer
E mucha mester por konta bo su relato bon i bo mester inkluí su vishon den e desishon. Preferiblemente bo ta investigá i balorá e interesnan di e mucha huntu ku un tim multidisiplinario. Bo mester tin atenshon pa e eventual riesgonan di bo desishon pa su futuro.
Kaba bo mester informá e mucha bèk tokante bo desishon na tal manera ku e ta komprondé e desishon. I mester ta kla pa e mucha kiko e por hasi kontra di esaki.
E toolkit ‘E mihó desishon’ ta yudábo kuminsá!
E toolkit aki di Ombudsman pa mucha ta yuda bo tuma e mihó desishon pa e mucha. Usa e toolkit na e diferente momentonan importante durante bo proseso pa yega na un bon desishon.
E toolkit ta konsistí di diferente rekurso. Un parti di e rekursonan bo ta usa komo profeshonal pa bo trabou, preferiblemente huntu ku e tim multidisiplinario. Un rekurso importante ta e Plan di paso E mihó desishon. Esaki ta yuda bo riba kaminda pa un desishon bon kontemplá. Otro tool ta intenshoná netamente pa usa huntu ku e mucha, manera e lista di pregunta i e checklist. Usa nan na momentonan importante, manera ora abo komo profeshonal ta drenta un kombersashon ku mucha, hóben i/òf nan mayornan (di kriansa) òf un konfidente. I espesialmente kompartí nan ku e muchanan i hóbennan ku ken bo tin e kòmbersashonnan!
E mihó desishon: awó i den futuro
Banda di e plan di paso e tim di Ombudsman pa mucha e añanan binidero huntu ku organisashonnan for di e domein di hubentut ta desaroyá otro rekurso tambe pa tuma bon desishon pa mucha. E rekursonan aki ta tantu pa profeshonalnan komo pa mucha i paso pa paso ta sintonisá nan riba e diferente sektornan, di enseñansa te polis.
Hopi bia tabata un dilema: e konseho aki bèrdaderamente ta e mihó desishon pa e mucha? No ta tur ora mi tabatin e kurashi di bisa ‘si’ di kurason. Ounke ku, ku e konosementu i informashon ku mi tabatin na e momento ei, tabata mi mihó desishon si. Mi tabata buska un kriterio èkstra pa motivá mi konsehonan. I mi a hañ’é den e Tratado di Derecho di Mucha!- Margrite Kalverboer, tokante su tempu komo sientífiko di kondukta seka un institushon hudisial hubenil


text:
E Ofisina Desaroyo di Produkto ta bou di guia di e hefe di Ofisina di Desaroyo Produkto, alabes kolaboradó kuido di kalidat. E ofisina ta enkargá ku kontinuamente optimalisá i mehorá e proseduranan, maneranan di traha, metodonan i téknikanan ku ta na serviso di ehekushon di e prosesonan di trabou ku tin komo meta realisá e produktonan i servisionan primario. Banda di esei e ofisina ta enkargá ku desaroyo di programanan i proyektonan i monitoria o guia ehekushon di esei.
E ofisina ta suministrá e siguiente produktonan i servisionan riba e terenonan di atenshon menshoná:
Kada sektor ta konsistí partinan di organisashon fiho
Primi riba e ‘link’nan pa informashon tokante e partinan di organisashon di Sektor Famia & Hubentut i su produktonan i servisionan.
Maneho di Atministrashon Famia i Hubentut
Ofisina Desaroyo di Produkto
Sentro pa Famia i Hubentut
Lokalidatnan di SOAW: Kas di Bario Brievengat, Kas di Bario Punda, Kas di Bario Otrobanda, Kas di Bario Sta. Maria, Inspekshon di Labor i Seguridat, Sentro pa Famia i Hubentut, Sentro pa Trabou, Ofisina di mediadó.


text:
Dialuna e prome grupo di studiante a sali rumbo pa madre patria Hulanda, pa asina continua cu nan estudionan superior.
Un di e studiantenan aki ta Valerie Sanglay cu a sali pa Leeuwarden, pa asina continua cu su estudio na NHL Stenden Hogeschool, den e richting di Hospitality. Esaki ta un estudio cu lo dura cuater aña.
Un otro studiante cu dialuna a subi avion y sigui su soño pa ta Brishen Risco cu a bay studia Electrical Engineer na Arnhem. Un estudio di cuater aña di duracion. El a bay EPI richting Electrotechniek, y awo cu el a cab’e e ta bay sigui cu su estudio superior na Hulanda.
Justin Iles a scoge pa sigui su estudio superior na Hulanda. El a indica cu el a cuminsa EPI, richting Bouwkunde, pero e no a gusta e estudio, pa cual el a kita y bay traha, pa cera su cen p’e bay Hulanda.
Isaac Geerman tambe tabata forma parti di e studiantenan cu a bay Hulanda pa asina sigui nan estudio superior. Geerman ta bayendo Arhem, unda cu e lo studia Electrical & Electronical Engineering.
Hopi di e hobennan cu awe a bandona nos isla en busca di un miho futuro na madre patria, a indica cu nan lo bolbe bek ora cu nan caba cu nan estudio. Esey ta te cu aworaki, pero tur cos ta depende si nan gusta, e ora nan lo keda y forma un biba ayabounan.
Haya sa mas di e studiantenan aki y mucho mas den bo matutino digital TREMPAN.


text:
Bongó
Seri di Herensia Kultural
E di XXII Festival del Caribe, ku for di dia 3 te 9 di yüli 2002 ta tuma lugá na Santiago de Cuba, e aña akí ta dediká na Antia Hulandes, Aruba i Sürnam. Ta un bon oportunidat pa reflekshoná riba e herensia kultural ku a yega Kòrsou via Cuba. Nos ta referí akí na tres instrumento musikal: tres, bongo i marímbula.
E promé tambúnan na Cuba mester tabata mas o ménos asin’akí: Un tronkon di palu kobá, un pida kueru riba dje, mará ku splenter di palu duru.
Despues ta mara dos tambú na otro, manera den un matrimonio entre un hòmber i un muhé, hasié un instrumento yamá: ‘bongo’. E nòmber so kaba ta reda e orígen afrikano di e pareha di tambú akí. Bongo probablemente ta bini di ngombo òf mbongo, ku na e lenganan bantú ta nifiká tambe ‘merkansia’, ‘tesoro’, ‘propiedat’. Tin tur forma di tambú di bongo. Rondó manera un pipa òf silinder, na forma di ‘tap’ òf na forma di papilon. Den sierto sentido nan tur ta meskos, esta ku na parti abou di e kaha di resonansia nan ta habrí. Trahadónan di e instrumento ta preferá usa palu di seder. Pero mahòk, roble òf material di un palu di awakati tambe. Ademas di tronkon di palu ku sea hende òf naturalesa a koba, palu di barí bieu tambe ta sirbi komo elemento pa e kaha di resonansia di bongo. Pero ta traha tambe barí nobo, spesialmente pa e instrumentonan musikal. Ta usa leim i banchi di metal pa tene e konstrukshon rondó huntu. Awendia tin kaha di resonansia trahá di material sintétiko i aluminio.
Dos tambú, íntimamente uní na otro. Manera un hòmber ku un muhé. Esun mas chikí ku tin e tono mas haltu ora ta toka semper ta kana dilanti i esaki a haña e nòmber di kariño macho. Esun mas grandi, hembra, ta siguié pero ku un zonido mas pisá.
Ta span un kueru riba e tambú. Ta kueru seká di baka òf di karné i algun biaha tambe di biná, kabai òf porko di mondi. Pero sa span riba e bongonan moderno tambe nylon, polietileno òf otro material sintétiko. Trahadónan di instrumento tradishonal ta klaba e kueru na e rant ariba di e kaha di resonansia: ta e ‘Bongo cubano’. Pa stèm e tambúnan e muzikant ta keinta e kueru ku kayente di bela òf nan ta laga e bongo ‘keinta’ un ratu den solo. Djis un ratu promé e kuminsá toka e ta frega e kueru ku su plant’i mannan, tambe pa keint’é. Segun un otro estilo bieu ta mara e kueru na e parti ariba di e kaha di resonansia ku un kabuya diki. Ta muha e kueru, esaki ta rèk, e ora ei, ta hasié lizu i ta span e, batiendo e ‘kuñanan’ un pa un manda nan mas paden.
Pero for di dékada kuarenta ta mas fásil pa stèm ku yudansa di renchi- i murnan di span. E renchi di mas ariba ta primi e kueru kontra e kaha di resonansia. Na e renchi bou di dje tin ‘orea’ di metal òf mur pegá. Segun pokopoko ta drei e murnan ku e yabi di span, e kueru ta span. E muzikant ta stèm e dos tambúnan di su bongo ‘riba oido’. Pero kua tono ku e skohe, e tono mas abou ta keda pa e tambú mas grandi, esun mas haltu pa su kompañero tambú mas chikitu. Antes tabata mara e tambúnan na otro ku un kabuya, un pida kueru òf un pida paña. E ora ei nan ta kologá na kada banda riba bèl di pia drechi di e tokadó, yamá bongosero. Despues tabata pone e dos tambúnan mará na otro, entre e bèlnan di pia. E muzikant ta sintá riba un stul, su kurpa mandá un tiki dilanti su pal’i pianan for di otro habrí i e futnan wantá riba suela. E ta tene e bongo pues entre e rudianan. Muzikantnan ku durante tokamentu ke kambia di lugá ta hak e instrumento tambe na nan sintura. Tokamentu di bongo ta varia di muzikant pa muzikant. “Un bongosero ta hasi kiko ku e ke ku su bongo”. E por skohe pa produsí un variedat enorme di posibilidat rítmiko i koló di zonido: e ta bati òf frega e kueru, saka zonido dòf òf skèrpi. E ta toka ku un òf dos, tres òf kuater dede òf ku plant’i man. Bongo a bini pa keda den ‘conjuntos del son’, kaminda instrumentonan di ántes, manera guitara, òf tres i marímbula, mester a hala un banda pa pone piano i baho, i a haña ademas kompaño di trompèt. Un redoble riba e macho, kaba riba e hembra, kaba bini bèk atrobe ku el toque martillo, e ritmo karakterístiko di bongo di ‘son’.
E muzik akí ta yega Habana alrededor di 1925 for di e serunan na oriente di e isla, kaminda bongo tabata zona komo prekursor di son, yamá changüi. Algu mas ku un dékada despues ‘e perla di muzik cubano’ ta konkista no Cuba so, sino tambe henter region Caribe. I no muchu tempu despues Kòrsou tambe tin su propio ‘gran bongoseros’. Te asina leu ku ta konosí ta Yuchi Kirindongo, ku despues a hasi furor ku e banda popular ‘Conjunto La Fama’, ta e hende ku a trese bongo Kòrsou. Kirindongo, manera hopi yu di Kòrsou di e tempu ei, a traha durante algun aña na Cuba. Na 1929 e ta bini su isla bèk. Komo un muzikant virtuoso i ku su bongo! Di forma denigrante tabata yama e promé gruponan musikal ku durante dékada trinta di siglo pasá (siglo 20) tabata interpretá muzik cubano na Kòrsou: ‘Banda di Bongo’. Awor ya bongo den nos orkestanan ku ta toka músika bailable na nos isla t’ei pa keda.
potrèt:
Bongosero di e generashon aktual, Ernie Gregorius. E músiko kurasoleño ta un di e partisipantenan na e di XXII Festival del Caribe na Cuba.
Fuente
Helio Orovio, Diccionario de la Música Cubana, Cuba, La Habana, 1992.
Huib Billiet, De klank van de houten druppel (Muziek op Cuba), België, 1988.
S. ‘Yapi’ Martijn, Kòrsou Musikal, 1e tomo (dékada 30,40 I 50), Curaçao.
Centro de investigación y desarrollo de la música Cubana, Instrumentos de la música folclórico-popular de Cuba.
Teksto: Eva Breukink Portrèt: Prince Victor


text:
Doño di kas ke sakami for di kas i mi no tin kaminda di bai
Bon siman na tur mi fiel lesadónan, e siman aki nos ta papia di bibienda algu masha importante ku awe bo tin i kisas mañan no. Ta un tema ku por trese hopi kontroversia i bo mester ta na altura di bo derechinan.
Pregunta: Bon dia señora Scheperboer, mi ta hür un kas pa tempu indefiní i mi doño di kas a zeg op e kontrato pa motibu di konflikto. E doño di kas a tuma 3 luna pa opzegtermijn ku ta konforme lei. Mi no tin ni un aña den e kas ainda. Mi no por sali den di 3 luna. Kiko mi por hasi den e kaso aki. Dialogá ku nan no ta un opshon. Mi kier huza mi derechi a base di lei. Danki pa e pregunta i sigur unu ku nos ta mira hopi den praktika di tur dia, laga nos ban waak e kaso.
Kontrakt di hür ta kontrantnan ku ta pekuliar i tin nan mes reglanan den nos kódigo sivíl, asina protegiando un partido debil kontra di esnan mas fuerte. Si manera bo ta indiká ku bo tin un hürkontrakt pa tempu indefiní i no tin motibu urgente manera atraso di hür di bo parti ets, ets, e doño di kas mester bai korte pa terminá e kontrato di ‘onbepaaldetijd’ ku e tin ku bo. Miéntras tantu bo ta keda den e kas te ora hues tuma un desishon.
Si, ta un kontrakt pa un aña bo tin i den e kontrakt no tin tusssentijds opzegging (paro temporal) reglá, tampoko e doño di kas no tin mag di zeg op e kontrakt. Si doño di kas no ke prolongá e kontrakt mas, ta na su luga pa pone bo por eskrito i tres luna adelantá prome ku e kontrakt yega su fin.
Naturalmente si a base di akuerdo komun bo ta sali foi di e kas, e ora ei no tin ningun problema. Pero si bo a komporta bo mes bon tantu ku pago di hür i ku tur sobra rekesito ku ta verwacht di un bon hürdo, e ora ei no ta fásil pa e saka bo i voral si bo a indiká kaba di no tin kaminda di bai. Semper ta bon pa dialogá ku otro prome pero mi por kompronde ku no tin espasio pa dialogá mas. Huurcommissie tambe por intermediá pa bo. Miéntras tantu bo ta keda den e kas. Si akaso bo ta sinti bo mes intimidá buska konseho serka bo abogado.
Shonnan siman ta habri i ban resa pa keda positivo. Sea krítiko pero semper a base di bo derechi. P’esei mi tei pa duna bo un man.


text: Jhoyceline ta un mama meskos ku kualke otro. Bira mama pa é a kambia su bida kompletu na un manera maravioso. Loke nunka Jhoyceline no a spera ta ku e lo a hañ’é ku un dwarslaesie i ku den su ròlstul e mester a kria su yu. Nos tur konose un mama ku semper ta lucha pa su yu bai dilanti. Jhoycline mes kos a resa pidi Dios dun’é forsa pa e kria su yu i awe ta gradisí Dios pa tur loke ela logra. Su historia ta duna inspirashon ku apesar di kualke difikultad tòg nos por haña forsa pa lucha pa nos yu bai dilanti. Ku esaki Fundashon Alton Paas ke desea tur mama un felis dia di mama!


text:
Kanser di mamma por afektá un persona for di hoben asta un persona adulto, i e ta konsiderá un di e malesanan mas komun entre e género muhé.
HELP a regalá kartanan di apoyo pa esnan luchando kontra esaki, ademas di foyetonan ku splikashon di kon pa kontrolá bo mes.
HELP tin su brasanan habrí pa kualke persona, sea ku e mes ta sufriendo òf un familiar di depreshon, deseo di suisidio, ets., pa motibu di e malesa. Kanser di mamma por wòrdu vense, nunka no ta demasiado lat, kere!
Si bo ke sa mas aserka nos tur djadumingu.
🕰 1 PM
📍Winstonchurchillweg 161
📍Fokkerweg 66
📍Weto 22 B
Sigui nos via: https://www.facebook.com/FHUKORSOU/


text:
Nos metanan
Nos metanan
Un sociedad den cua tur hende por haya trabou den un creciente economia di empleo completo.
Un sociedad den cua derechonan civil di gruponan minoritario ta completamente sigura, unda no ta nenga ningun hende e oportunidad pa un miho bida.
Un sociedad den cua nos grandinan y esnan incapacita por hiba un bida digno y unda seguridad social ta keda un compromiso firme.
Un sociedad den cua educacion sano, nutricion apropia, cuido medico di calidad, vivienda pagabel, cayanan sin peliger y un medio ambiente saludabel ta posibel pa tur ciudadano.
Un sociedad den cua nos ta reconoce cu fortificacion di famia y proteccion di mucha ta esencial pa salud di e isla.
Un sociedad den cua ta condena tanto discriminacion publico como tambe discrimincion priva basa riba rasa, sexo, edad, color, credo, origen nacional, religion, identidad etnico, orientacion sexual, status economico, persuacion filosofico of incapacidad fisico, y unda nos gobierno ta actua agresivamente pa caba cu tal discrimincion mediante medionan legal.
Esaki ta nos determinacion y nos promesa...


text:
E trahadonan cu a entama un caso contra nan dunado di trabou InselAir a perde nan caso. Esaki pa motibo cu hues ta haya cu e interes di Insel ta prevalece esun di e trahadonan, como cu e situacion financiero di e compania di avion ta hopi precario.
Ayera hues den corte di prome instancia a dicta cu ta berdad cu e compania ta bay contra diferente ley pa keda sin paga e pensioen completo di e trahadonan y tampoco impuesto y prima. Pues e demanda di e trahadonan ta husto sinembargo na e momento aki ta menos importante cu esun di e compania mes, asina hues ta haya.
E compania a bin cu suficiente prueba cu nan ta den problema di likida (no tin cash) hopi serio. Pero hues no ta haya cu ta importante pa e caso awor kico a causa esaki. No obstante cu ta causa pa mal maneho. Esaki segun no ta relevante na momento aki pa bay di acuerdo cu e demanda di e trahadonan. Nan a exigi cu e compania ta cumpli cu tur retraso dentro di 10 dia despues e veredicto y sin cumpli pa impone un multa te un maximo di 10 miyon florin.
Pero hues ta bisa cu ta hopi cla cu Insel awor no por cumpli cu e demanda aki riba termino cortico y den e caso cu corte lo acepta esaki, e compania lo keda cu mas debe. E consecuencia ta cu hasta e departamento di Impuesto lo bin mas duro riba nan lomba mientras awor Insel tin un areglo di pago desde februari.
Otro consecuencianan ta cu un veredicto no faborabel pa Insel lo nifica probablemente cu otro partidonan ta perde confiansa pa haci inversionnan den e compania cual ta necesario pa sanea Insel. Hasta hues ta bay asina leu cu por sugeri un situacion unda e compania ta bay bancarota y asina ni e trahadonan den e caso aki, lo haya nan placa y lo perde nan trabou. Un otro motibo importante pa hues ta cu un situacion asina tambe lo por afecta e compania ruman na Corsou. Asina esaki tambe tin consecuencia grandi pa e pasaheronan di Insel Aruba sea Insel Corsou y asina e vuelonan entre e islanan den e parti Caribe di e Reino, asina hues ta conclui.
Hues ta mustra cu tur esaki no kiermen cu den futuro e trahadonan por haci un otro demanda locual si por resulta den un veredicto positivo. Sinembargo pa awor esaki no ta e caso, teniendo na cuenta tambe cu tin desaroyonan nobo na december awor y januari 2017 cu ta pone e compania den un situacion mas faborabel.
Finalmente e echo cu e seguro di pensioen no ta acepta trahadonan temporalmente mes, tin di haber cu nan ta exigi cu Insel ta cumpli cu su retraso prome. Pero como cu e seguro no ta un partido den e caso, hues no haya esaki un argumento valido di e trahadonan pa cumpli cu nan demanda.
Asina hues ta rechasa e peticion di e trahadonan y condena nan di paga e gastonan huridico.